KONKLUŻJONIJIET TAL-AVUKAT ĠENERALI

PIKAMÄE

ippreżentati fid‑9 ta’ Settembru 2021 ( 1 )

Kawża C‑213/19

Il-Kummissjoni Ewropea

vs

Ir-Renju Unit tal-Gran Brittanja u l-Irlanda ta’ Fuq

“Nuqqas ta’ Stat li jwettaq obbligu – Artikolu 4(3) TUE – Artikolu 310(6) u l‑Artikolu 325 TFUE – Ġlieda kontra l-frodi – Rekwiżit ta’ effettività – Obbligu li r-riżorsi proprji jkunu disponibbli għall-baġit tal-Unjoni – Responsabbiltà finanzjarja tal-Istati Membri – Unjoni doganali – Regolament (KEE) Nru 2913/92 – Kodiċi Doganali tal-Komunità – Regolament (UE) Nru 952/2013 – Kodiċi Doganali tal-Unjoni – Dazji doganali – Importazzjonijiet ta’ prodotti tessili u ta’ żraben ġejjin miċ-Ċina – Frodi vasta u sistematika – Kriminalità organizzata – Importaturi inadempjenti – Valur doganali – Sottovalutazzjoni – Kontrolli doganali bbażati fuq analiżi tar-riskju – Kontrolli ta’ qabel ir-rilaxx – Kostituzzjoni ta’ garanziji – Assenza ta’ kontrolli – Artikoli 16 u 17 tal-Karta tad‑Drittijiet Fundamentali tal-Unjoni Ewropea – Riżorsi proprji tal-Unjoni Ewropea – Deċiżjonijiet 2007/436/KE u 2014/335/UE – Regolamenti (KE, Euratom) Nri 1150/2000 u 609/2014 – Konstatazzjoni ta’ dejn doganali – Obbligu ta’ tqegħid għad-dispożizzjoni tal-Unjoni Ewropea – Stima tat-telf ta’ riżorsi proprji tradizzjonali – Metodoloġija statistika bbażata fuq il-prezz medju kkorreġut u l-prezz minimu aċċettabbli – Taxxa fuq il-Valur Miżjud (VAT) – Direttiva 2006/112/KE – Ammont taxxabbli tal-VAT – Riżorsi proprji ġejjin mill‑VAT”

Werrej

I. Introduzzjoni II. Il-kuntest ġuridiku A. Id-dritt dwar ir-riżorsi proprji tradizzjonali 1. Id-deċiżjonijiet relatati mas-sistema tar-riżorsi proprji 2. Ir-regolamenti dwar il-modalitajiet u l-proċedura sabiex ir-riżorsi proprji jkunu disponibbli 3. Ir-Regolament (UE, Euratom) Nru 608/2014 4. Ir-Regolament Nru 1553/89 B. Id-dazji doganali 1. Il-Kodiċi Doganali tal-Komunità 2. Il-Kodiċi Doganali tal-Unjoni 3. Ir-Regolament ta’ Applikazzjoni 4. Ir-Regolament ta’ Implimentazzjoni C. Id-dritt dwar il-VAT III. Il-fatti u l-proċedura prekontenzjuża A. Il-fatti li wasslu għall-kawża B. Il-proċedura prekontenzjuża IV. Il-proċedura quddiem il-Qorti tal-Ġustizzja V. Talbiet tal-partijiet VI. Fuq ir-rikors A. Fuq l-ammissibbiltà 1. Fuq l-eċċezzjoni ta’ inammissibbiltà bbażata fuq ksur allegat tad-drittijiet tad-difiża tar-Renju Unit matul il-proċedura prekontenzjuża u dik ta’ quddiem il-Qorti tal-Ġustizzja a) Fuq il-komunikazzjoni ta’ data relatata mal-kalkoli dwar il-prezz medju kkorreġut, il-prezz minimu aċċettabbli u t-telf stmat tar-riżorsi proprji b) Fuq l-informazzjoni relatata mal-kalkoli magħmula għas-snin 2011 sa 2014 fuq il-bażi tal-avviżi ta’ ħlas C18 Snake c) Fuq l-għarfien tal-prattiki ta’ Stati Membri oħra fir-rigward tal-użu tal-metodoloġija tal-OLAF d) Fuq it-talba għal provi dwar in-natura tal-merkanzija ssottovalutata u dwar l-Istat Membru tad-destinazzjoni tagħha 2. Fuq l-eċċezzjoni ta’ inammissibbiltà bbażata fuq l-irregolarità tal-proċedura prekontenzjuża u tar-rikors fir-rigward b’mod partikolari tal-proċedura doganali 42 3. Fuq l-eċċezzjoni ta’ inammissibbiltà bbażata fuq il-ksur mill-Kummissjoni tal-prinċipji ta’ aspettattivi leġittimi, ta’ ċertezza legali, ta’ estoppel u ta’ kooperazzjoni leali 4. Fuq l-eċċezzjoni ta’ inammissibbiltà bbażata fuq l-impossibbiltà li tiġi ordnata d-disponibbiltà ta’ ammonti skont l-Artikolu 258 TFUE B. Nuqqas ta’ twettiq tal-obbligi relatati mal-protezzjoni tal-interessi finanzjarji tal-Unjoni u l-ġlieda kontra l-frodi, kif ukoll tal-obbligi li jirriżultaw mil-leġiżlazzjoni doganali tal-Unjoni 1. Fuq l-obbligi tal-Istati Membri li jiġġieldu kontra l-attivitajiet illegali ta’ detriment għall-interessi finanzjarji tal-Unjoni 2. Fuq il-miżuri li għandhom jittieħdu skont il-leġiżlazzjoni doganali għall-protezzjoni tal-interessi finanzjarji tal-Unjoni fis-sitwazzjoni ta’ frodi inkwistjoni a) Fuq il-karatteristiċi tal-frodi mwettqa mill-importaturi inkwistjoni u l-għarfien mill-awtoritajiet tar-Renju Unit ta’ din il-frodi b) Fuq l-obbligu li ssir analiżi tar-riskju, li jitwettqu kontrolli minn qabel ir-rilaxx, u dwar il-ħtieġa li jiġu kkostitwiti garanziji 1) Osservazzjonijiet preliminari 2) Fuq l-obbligu tal-użu tal-analiżi tar-riskju 3) Fuq l-obbligu li jsiru kontrolli minn qabel ir-rilaxx 4) Fuq l-obbligu ta’ kostituzzjoni ta’ garanziji 3. Sommarju tal-provi kontra r-Renju Unit 4. Fuq l-obbligu għall-Istati Membri li jiddeterminaw l-ammonti ta’ dazji doganali u li jdaħħlu fil-kontijiet l-ammonti korrispondenti C. Fuq il-ksur tal-leġiżlazzjoni tal-Unjoni relatata mar-riżorsi proprji u l‑istima tat-telf ta’ riżorsi proprji tradizzjonali kkostitwiti mid-dazji doganali 1. Fuq is-sistema legali sabiex jiddaħħlu fil-kontijiet l-ammonti dovuti u sabiex ir-riżorsi proprji tradizzjonali jsiru disponibbli 2. Fuq il-ksur tal-obbligu tar-Renju Unit li jagħmel disponibbli għall‑Kummissjoni l-ammonti li jikkorrispondu mad-dazji doganali kkonstatati fil‑kuntest tal-Operazzjoni Snake 3. Fuq l-evalwazzjoni tat-telf ta’ riżorsi proprji tradizzjonali a) Osservazzjonijiet preliminari 1) Fuq il-kompetenza tal-Kummissjoni sabiex tevalwa t-telf ta’ riżorsi proprji tradizzjonali u dik tal-Qorti tal-Ġustizzja sabiex tiddeċiedi dwar din il-kwistjoni 2) Fuq l-allegat obbligu li jintwera d-dannu u r-rabta kawżali, kif ukoll ix-xenarju kontrofattwali b) Fuq il-mertu 1) Fuq ħarsa ġenerali lejn il-metodoloġija tal-OLAF u l-applikazzjoni tagħha bħala għodda għall-kalkolu tat-telf ta’ riżorsi proprji tradizzjonali 2) Fuq l-applikazzjoni tas-sentenza Il-Kummissjoni vs Il-Portugall 3) Fuq l-aċċettazzjoni bħala prinċipju tal-approċċ propost mill-Kummissjoni għall-evalwazzjoni tat-telf ta’ riżorsi proprji tradizzjonali 4) Fuq l-użu tal-metodoloġija bbażata fuq data statistika f’dan il-każ i) Fuq id-determinazzjoni tal-volum tal-importazzjonijiet issottovalutati – Fuq il-perijodu minn Novembru 2011 sa Novembru 2014 – Fuq il-perijodu mill-1 ta’ Jannar 2015 sal-11 ta’ Ottubru 2017 ii) Fuq il-valur referenzjarju sabiex jiġu ddeterminati l-ammonti tat-telf tar-riżorsi proprji 5) Sommarju dwar l-evalwazzjoni tar-riżorsi proprji tradizzjonali 4. Fuq l-interessi moratorji D. Fuq il-ksur tal-prinċipju ta’ kooperazzjoni leali sanċit fl-Artikolu 4(3) TUE E. Fuq in-nuqqas ta’ twettiq tal-obbligi skont il-leġiżlazzjoni dwar il-VAT u r-riżorsi proprji ġejjin mill-VAT 1. Fuq ir-regoli legali sabiex ir-riżorsi ġejjin mill-VAT isiru disponibbli għall-baġit tal-Unjoni 2. Fuq l-ilment dwar it-telf ta’ riżorsi proprji ġejjin mill-VAT taħt il-proċedura doganali 40 3. Fuq l-ilment dwar it-telf ta’ riżorsi proprji ġejjin mill-VAT taħt il-proċedura doganali 42 VII. Fuq l-ispejjeż VIII. Konklużjoni

I. Introduzzjoni

1. F’din il-kawża, il-Kummissjoni Ewropea ppreżentat rikors għal nuqqas ta’ twettiq ta’ obbligu skont l-Artikolu 258 TFUE kontra r-Renju Unit tal-Gran Brittanja u l-Irlanda ta’ Fuq għar-raġuni li, matul il-perijodu mix-xahar ta’ Novembru 2011 sal‑11 ta’ Ottubru 2017 inklużi (iktar ’il quddiem “il-perijodu ta’ ksur”), minn naħa, dan ma qiesx l-ammonti korretti ta’ dazji doganali u ma għamilx disponibbli l-ammonti korretti tar-riżorsi proprji tradizzjonali u dawk ibbażati fuq it-taxxa fuq il-valur miżjud (VAT) relatati ma’ ċerti importazzjonijiet ta’ prodotti tessili u ta’ żraben li joriġinaw miċ-Ċina u, min-naħa l-oħra, ma kkomunikax l-informazzjoni kollha meħtieġa mill-Kummissjoni għall-iskop li jiġi ddeterminat l-ammont ta’ telf ta’ riżorsi proprji tradizzjonali ( 2 ).

2. Skont il-Kummissjoni, dan l-Istat għalhekk naqas milli jwettaq l-obbligi tiegħu taħt l-Artikolu 4(3) TUE, li jipprovdi għall-prinċipju ta’ kooperazzjoni leali, tal-Artikolu 310(6) u l-Artikolu 325 TFUE, kif ukoll taħt sensiela sħiħa ta’ dispożizzjonijiet tad-dritt sekondarju relatat mal-leġiżlazzjoni doganali tal-Unjoni, kif ukoll mar-riżorsi proprji tradizzjonali u l-VAT.

3. B’hekk, din il-kawża tistieden lill-Qorti tal-Ġustizzja tiżviluppa l-ġurisprudenza tagħha dwar il-portata tal-obbligi fil-ġlieda kontra l-frodi u l-protezzjoni tal-interessi finanzjarji tal-Unjoni imposti mid-dispożizzjonijiet imsemmija fil-punt preċedenti, f’kuntest fejn il-Kummissjoni tallega li l-Istat Membru inkwistjoni ma ddeterminax b’mod korrett il-valur doganali tal-merkanzija importata, b’din tal-aħħar tinbiegħ taħt il-valur mal-importazzjoni minħabba n-nuqqas ta’ miżuri ta’ kontroll effettivi. Din il-kawża tqajjem mistoqsijiet fundamentali, bħall-possibbiltà għall-Kummissjoni li tevalwa l-ammont tat-talba tagħha għal telf ta’ riżorsi proprji, f’sitwazzjoni fejn, fin-nuqqas ta’ evalwazzjoni korretta tal-valur tal-merkanzija mill-Istat Membru inkwistjoni, il-Kummissjoni toqgħod fuq metodu statistiku, jiġifieri l-prezzijiet medji kkorreġuti għal merkanzija importata fil-livell tal-Unjoni. Fl-aħħar nett, il-Qorti tal-Ġustizzja hija msejħa sabiex tiddeċiedi jekk l-Istat Membru ta’ importazzjoni tal-merkanzija huwiex responsabbli għal telf ta’ riżorsi proprji ġejjin mill-VAT fil-kuntest ta’ sistema doganali fejn id-dazji doganali jitħallsu mal-importazzjoni imma fejn il-VAT għandha titħallas sussegwentement fl-Istat Membru ta’ destinazzjoni.

II. Il-kuntest ġuridiku

A. Id-dritt dwar ir-riżorsi proprji tradizzjonali

1. Id-deċiżjonijiet relatati mas-sistema tar-riżorsi proprji

4. Skont l-Artikolu 2(1)(a) u (b) tad-Deċiżjoni 2014/335/UE, Euratom ( 3 ), applikabbli mill‑1 ta’ Jannar 2014, li l-kliem tiegħu huwa essenzjalment identiku għal dak tal-Artikolu 2(1) tad-Deċiżjoni tal-Kunsill 2007/436/KE, Euratom, tas-7 ta’ Ġunju 2007 dwar is-sistema tar-riżorsi proprji tal-Komunitajiet Ewropej ( 4 ), jikkostitwixxi riżors proprju mdaħħal fil-baġit tal-Unjoni, id-dħul li joriġina, rispettivament, minn “riżorsi proprji tradizzjonali li jikkonsistu minn […] Tariffa Doganali Komuni u dazji oħrajn stabbiliti jew li għandhom jiġu stabbiliti mill-istituzzjonijiet tal-Unjoni fir-rigward tal-kummerċ ma’ pajjiżi terzi”, u “l-applikazzjoni ta’ rata uniformi valida għall-Istati Membri kollha għall-bażijiet ta’ valutazzjoni tal-VAT armonizzati ddeterminati skont ir-regoli tal-Unjoni.”

5. L-Artikolu 8(1) tal-imsemmija deċiżjonijiet jistabbilixxi, fl-ewwel paragrafu tiegħu, li d-dazji tat-tariffa doganali komuni, bħala riżorsi proprji tal-Unjoni, għandhom jinġabru mill-Istati Membri skont id-dispożizzjonijiet leġiżlattivi, regolamentari u amministrattivi nazzjonali, li huma, fejn applikabbli, adattati għar-rekwiżiti tal-leġiżlazzjoni tal-Unjoni. It-tielet subparagrafu tal-Artikolu 8(2) tad-Deċiżjoni 2007/436 u l-Artikolu 8(2) tad-Deċiżjoni 2014/335 jipprovdu li l-Istati Membri għandhom jagħmlu r-riżorsi previsti fl-Artikolu 2(1)(a) sa (c) ta’ dawn l-istess deċiżjonijiet disponibbli għall-Kummissjoni.

2. Ir-regolamenti dwar il-modalitajiet u l-proċedura sabiex ir-riżorsi proprji jkunu disponibbli

6. Ir-Regolament tal-Kunsill (KE, Euratom) Nru 1150/2000 tat‑22 ta’ Mejju 2000 li jimplimenta d-Deċiżjoni 94/728 ( 5 ), applikabbli għall-ewwel parti tal-perijodu ta’ ksur, kien ġie ssostitwit fl‑1 ta’ Jannar 2014 bir-Regolament tal-Kunsill (UE, Euratom) Nru 609/2014 tas‑26 ta’ Mejju 2014 dwar il-metodi u l-proċedura li jintużaw biex jitqiegħdu għad-dispożizzjoni r-riżorsi proprji tradizzjonali, dawk ibbażati fuq il-VAT u dawk ibbażati fuq l-ING u dwar il-miżuri li jissodisfaw il-ħtiġijiet fi flus kontanti [ ( 6 )] u miżuri biex jissodisfaw ir-rekwiżiti tal-likwidità ( 7 ). L-Artikolu 2(1) tar-Regolament Nru 609/2014, li l-kontenut tiegħu jikkorrispondi, essenzjalment, għal dak tal-Artikolu 2(1) tar-Regolament Nru 1150/2000, jipprovdi: “Għall-iskop li jkun applikat dan ir-Regolament, l-intitolament tal-Unjoni għar-riżorsi proprji tradizzjonali msemmija fl-Artikolu 2(1)(a) tad-Deċiżjoni 2014/335 […] għandu jkun stabbilit hekk kif jiġu sodisfatti l-kondizzjonijiet previsti fir-regolamenti doganali fir-rigward tad-dħul tal-intitolament fil-kontijiet u n-notifika tad-debitur.”

7. L-ewwel u t-tieni paragrafi tal-Artikolu 6(1) u (3) tar-Regolament Nru 609/2014, li, essenzjalment, jirriproduċu l-Artikolu 6(1) u (3)(a) u (b) tar-Regolament Nru 1150/2000, huma fformulati kif ġej: “1. Il-kontijiet għar-riżorsi proprji għandhom jinżammu mit-Teżor ta’ kull Stat Membru jew minn korp maħtur minn kull Stat Membru u maqsum skont it-tipi ta’ riżorsi. […] 3. L-intitolamenti stabbiliti konformement mal-Artikolu 2 għandhom, soġġetti għat-tieni subparagrafu ta’ dan il-paragrafu, jiddaħħlu fil-kontijiet [bħalissa indikati bħala l-“kontabbiltà A”] sa mhux aktar tard mill-ewwel jum tax-xogħol wara d-dsatax-il jum tat-tieni xahar wara x-xahar li matulu jkun ġie stabbilit l-intitolament. L-intitolamenti stabbiliti li ma jkunux imdaħħla fil-kontijiet imsemmija fl-ewwel subparagrafu, għax ikunu għadhom ma ġewx irkuprati u għax ma tkun ġiet ipprovduta l-ebda garanzija, għandhom jintwerew f’kontijiet separati [bħalissa indikati bħala l-“kontabbiltà B”] matul il-perjodu preskritt fl-ewwel subparagrafu. L-Istati Membri jistgħu jadottaw din il-proċedura meta l-intitolamenti stabbiliti, li dwarhom tkun ġiet ipprovduta garanzija, ikunu ġew kkontestati u, hekk kif tinstab soluzzjoni għall-kwistjonijiet li jkunu qamu, jistgħu jkunu soġġetti għal tibdil. […]”

8. Skont l-ewwel subparagrafu tal-Artikolu 9(1) tar-Regolament Nru 609/2014, li l-kliem tiegħu jikkorrispondi għal dak tal-ewwel subparagrafu tal-Artikolu 9(1) tar-Regolament Nru 1150/2000: “F’konformità mal-proċedura preskritta fl-Artikolu 10, kull Stat Membru għandu jikkredita r-riżorsi proprji fil-kont miftuħ f’isem il-Kummissjoni mat-Teżor tiegħu jew mal-korp li jkun ħatar.”

9. Mill‑1 ta’ Ottubru 2016, din id-dispożizzjoni ġiet emendata bl-Artikolu 9(1) tar-Regolament tal-Kunsill (UE, Euratom) 2016/804 ( 8 ), li huwa redatt kif ġej: “F’konformità mal-proċedura stabbilita fl-Artikoli 10, 10a u 10b, kull Stat Membru għandu jikkredita r-riżorsi proprji fil-kont li nfetaħ f’isem il-Kummissjoni mat-teżor tiegħu jew mal-bank ċentrali nazzjonali. Soġġett għall-applikazzjoni ta’ mgħax negattiv kif imsemmi fit-tielet subparagrafu, dak il-kont jista’ jiġi ddebitat biss fuq struzzjoni mill-Kummissjoni.”

10. L-Artikolu 10(1) tar-Regolament Nru 609/2014, li l-kontenut tiegħu jikkorrispondi, essenzjalment, għal dak tal-Artikolu 10(1) tar-Regolament Nru 1150/2000, huwa fformulat kif ġej: “Wara t-tnaqqis tal-ispejjeż tal-ġbir f’konformità mal-Artikolu 2(3) u l-Artikolu 10(3) tad-Deċiżjoni 2014/335 […], id-dħul tar-riżorsi proprji tradizzjonali msemmi fl-Artikolu 2(1)(a) ta’ dik id-Deċiżjoni għandu jsir mhux aktar tard mill-ewwel jum tax-xogħol ta’ wara d-dsatax‑il jum tat-tieni xahar ta’ wara x-xahar li matulu jkun ġie stabbilit l-intitolament f’konformità mal-Artikolu 2 ta’ dan ir-Regolament. Madankollu, għal intitolamenti murija f’kontijiet separati skont it-tieni subparagrafu tal-Artikolu 6(3) ta’ dan ir-Regolament, id-dħul għandu jsir mhux aktar tard mill-ewwel jum tax-xogħol ta’ wara d-dsatax‑il jum tat-tieni xahar wara x-xahar li matulu jkunu rkuprati l-intitolamenti.”

11. Fil-formulazzjoni oriġinali tiegħu, l-Artikolu 12(1) u (3) tar-Regolament Nru 609/2014, li l-kontenut tiegħu kien, essenzjalment, identiku ma’ dak tal-Artikolu 11(1) u (3) tar-Regolament Nru 1150/2000, kien jgħid kif ġej: “1. Kwalunkwe dewmien fid-dħul fil-kont imsemmi fl-Artikolu 9(1) għandu jagħti lok għall-ħlas tal-imgħax mill-Istat Membru kkonċernat. […] 3. Fil-każ ta’ Stati Membri li ma jagħmlux parti mill-Unjoni Ekonomika u Monetarja, ir-rata għandha tkun daqs ir-rata applikata fl-ewwel jum tax-xahar in kwistjoni mill-Banek Ċentrali għall-operazzjonijiet prinċipali tagħhom ta’ finanzjament mill-ġdid, miżjuda b’żewġ punti ta’ persentaġġ, jew, għall-Istati Membri li għalihom ir-rata tal-Bank Ċentrali mhix disponibbli, l-iktar rata ekwivalenti applikata fl-ewwel jum tax-xahar in kwistjoni fis-suq tal-flus ta’ l-Istat Membru, miżjud b’żewġ punti ta’ persentaġġ. Din ir-rata għandha tiġi miżjuda b’0.25 ta’ punt ta’ persentaġġ għal kull xahar ta’ dewmien. Ir-rata miżjuda għandha tiġi applikata għall-perijodu kollu ta’ dewmien.”

12. Mill‑1 ta’ Ottubru 2016, wara d-dħul fis-seħħ tar-Regolament 2016/804, l-Artikolu 12(3) tar-Regolament 609/2014 kien ġie ssostitwit bl-Artikolu 12(5), li huwa redatt kif ġej: “Fil-każ ta’ Stati Membri li ma jagħmlux parti mill-Unjoni Ekonomika u Monetarja, ir-rata tal-imgħax għandha tkun ugwali għar-rata applikata mill-banek ċentrali fl-ewwel jum tax-xahar inkwistjoni għall-operazzjonijiet ewlenin tagħhom ta’ finanzjament mill-ġdid, jew 0 fil-mija, skont liema jkun l-aktar, miżjuda bi 2,5 punti perċentwali. Għall-Istati Membri li ma jkollhomx disponibbli r-rata tal-bank ċentrali, ir-rata tal-imgħax għandha tkun ugwali għar-rata l-aktar ekwivalenti applikata fl-ewwel jum tax-xahar inkwistjoni fis-suq monetarju tal-Istat Membru, jew 0 fil-mija, skont liema jkun l-aktar, miżjuda bi 2,5 punti perċentwali. Din ir-rata għandha tiżdied b’0,25 ta’ punt perċentwali għal kull xahar ta’ dewmien. Iż-żieda totali skont l-ewwel u t-tieni subparagrafi ma għandhiex taqbeż is-16‑il punt perċentwali. Ir-rata miżjuda għandha tiġi applikata għall-perijodu kollu tad-dewmien.”

13. L-Artikolu 13(1) u (2) tar-Regolament Nru 609/2014, li essenzjalment jirriproduċi l-Artikolu 17(1) u (2) tar-Regolament Nru 1150/2000, jipprovdi: “1. L-Istati Membri għandhom jieħdu l-miżuri meħtieġa biex jassiguraw li l-ammonti korrispondenti għall-intitolamenti stabbiliti taħt l-Artikolu 2 isiru disponibbli għall-Kummissjoni kif speċifikat f’dan ir-Regolament. 2. L-Istati Membri għandhom jinħelsu mill-obbligu li jpoġġu għad-dispożizzjoni tal-Kummissjoni l-ammonti li jikkorrispondu għal intitolamenti stabbiliti skont l-Artikolu 2 li jirriżultaw bħala irrekuperabbli minħabba xi waħda mir-raġunijiet li ġejjin: (a) raġunijiet ta’ force majeure; (b) raġunijiet oħra li ma jistgħux jiġu attribwiti lilhom. L-ammonti ta’ drittijiet stabbiliti għandhom jiġu ddikjarati irrekuperabbli b’deċiżjoni tal-awtorità amministrattiva kompetenti li ssib li ma jistgħux jiġu rkuprati. L-ammonti ta’ drittijiet stabbiliti għandhom jiġu kkunsidrati bħala irrekuperabbli, sa mhux aktar tard, wara perijodu ta’ ħames snin mid-data li fiha l-ammont ikun ġie stabbilit skont l-Artikolu 2 jew, fil-każ ta’ appell amministrattiv jew ġudizzjarju, id-deċiżjoni finali tkun ġiet mogħtija, notifikata jew pubblikata. […]”

3. Ir-Regolament (UE, Euratom) Nru 608/2014

14. Fir-rigward tal-perijodu wara l‑1 ta’ Jannar 2014, l-Artikolu 2 tar-Regolament tal-Kunsill (UE, Euratom) Nru 608/2014 tas‑26 ta’ Mejju 2014 li jistabbilixxi miżuri li jimplimentaw is-sistema tar-riżorsi proprji tal-Unjoni Ewropea ( 9 ) intitolat “Il-miżuri ta’ kontroll u superviżjoni” jipprovdi: “1. Ir-riżorsi proprji msemmija fl-Artikolu 2(1) tad-Deċiżjoni 2014/335[…] għandhom jiġu ispezzjonati kif speċifikat f’dan ir-Regolament, mingħajr preġudizzju għar-Regolament [Nru 1553/89 ( 10 )] […]. 2. L-Istati Membri għandhom jieħdu l-miżuri kollha li huma meħtieġa biex jassiguraw li r-riżorsi proprji msemmija fl-Artikolu 2(1) tad-Deċiżjoni 2014/335[…] isiru disponibbli lill-Kummissjoni. 3. Fejn miżuri ta’ kontroll u superviżjoni jikkonċernaw ir-riżorsi proprji tradizzjonali msemmija fl-Artikolu 2(1)(a) tad-Deċiżjoni 2014/335[…]: (a) L-Istati Membri għandhom jagħmlu l-verifiki u kontrolli li jirrigwardaw l-istabbiliment u t-tqegħid għad-dispożizzjoni ta’ dawk ir-riżorsi proprji; […] (c) L-Istati Membri għandhom, jekk il-Kummissjoni hekk titlob, jinvolvuha fl-ispezzjonijiet, li huma jagħmlu. Meta l-Kummissjoni tiġi involuta f’ispezzjoni, il-Kummissjoni għandu jkollha aċċess, sa fejn l-applikazzjoni ta’ dan ir-Regolament hekk tkun teħtieġ, għad-dokumenti ta’ sostenn dwar l-istabbiliment u t-tqegħid għad-dispożizzjoni jew il-ħlas tar-riżorsi proprji, u għal kwalunkwe dokument ieħor xieraq marbut ma’ dawk id-dokumenti ta’ sostenn; (d) Il-Kummissjoni tista’ tagħmel ispezzjonijiet fuq il-post hija nnifisha. L-aġenti awtorizzati mill-Kummissjoni għal dawn l-ispezzjonijiet għandhom ikollhom aċċess għal dokumenti kif stabbilit għall-ispezzjonijiet imsemmijin fil-punt (c). L-Istati Membri għandhom jiffaċilitaw dawk l-ispezzjonijiet. […]”

15. L-Artikolu 5 tar-Regolament Nru 608/2014, intitolat “Ir-rappurtar ta’ frodi u irregolaritajiet li jaffettwaw intitolamenti għal riżorsi proprji tradizzjonali” jistabbilixxi fl-ewwel paragrafu tiegħu: “Fi żmien ix-xahrejn wara t-tmiem ta’ kull kwart tas-sena, l-Istati Membri għandhom jibagħtu lill-Kummissjoni deskrizzjoni tal-każijiet ta’ frodi u irregolaritajiet misjuba li jinvolvu intitolamenti ta’ ‘l fuq minn 10000 [euros] li jikkonċernaw ir-riżorsi proprji tradizzjonali msemmija fl-Artikolu 2(1)(a) tad-Deċiżjoni 2014/335[…] Fi żmien il-perjodu msemmi fl-ewwel subparagrafu, kull Stat Membru għandu jagħti dettalji tal-pożizzjoni li jirrigwardaw każijiet ta’ frodi u irregolaritajiet diġà rrapurtati lill-Kummissjoni li l-irkupru, il-kanċellament jew in-nuqqas ta’ rkupru tagħhom ma kinux ġew indikati qabel.”

4. Ir-Regolament Nru 1553/89

16. L-Artikolu 2(1) tar-Regolament Nru 1553/89 jistabbilixxi: “Il-bażi tar-riżorsi tal-VAT għandhom ikunu iddeterminati mit-tranżazzjonijiet taxxabli msemmijin fl-Artikolu 2 tas-[Sitt Direttiva tal-Kunsill tas‑17 ta’ Mejju 1977 fuq l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ – Sistema komuni ta’ taxxa fuq il-valur miżjud: bażi uniformi ta’ stima (ĠU Edizzjoni Speċjali bil-Malti, Kapitolu 9, Vol. 1, p. 23) […]”

17. Skont l-Artikolu 3(1) tal-imsemmi regolament: “Għal sena kalendarja partikolari, u mingħajr preġudizzju għall-Artikoli 5 u 6, il-bażi tar-riżorsi tal-VAT għandha tkun ikkalkolata billi jkun diviż l-dħul nett totali tal-VAT miġbur minn Stat Membru matul dik is-sena bir-rata li biha l-VAT tkun applikata matul l-istess sena.”

B. Id-dazji doganali

1. Il-Kodiċi Doganali tal-Komunità

18. L-Artikolu 13 tar-Regolament tal-Kunsill (KEE) Nru 2913/92 tat‑12 ta’ Ottubru 1992 li jistabbilixxi l-Kodiċi Doganali tal-Komunità ( 11 ), kif emendat bir-Regolament (KE) Nru 648/2005 tal-Parlament Ewropew u tal-Kunsill tat‑13 ta’ April 2005 ( 12 ) (iktar ’il quddiem il-“Kodiċi Doganali tal-Komunità”) kien jipprovdi: “1. L-awtoritajiet doganali jistgħu, skond il-kondizzjonijiet stabbiliti mid-dispożizzjonijiet fis-seħħ, iwettqu l-kontrolli kollha li huma jqisu neċessarji sabiex jiżguraw l-applikazzjoni korretta tar-regoli doganali u l-liġijiet oħrajn li jirregolaw id-dħul, il-ħruġ, it-transitu, it-trasferiment u l-użu finali ta’ merkanzija trasportata bejn it-territorju doganali tal-Komunità u pajjiżi terzi u l-preżenza ta’ merkanzija li ma għandhiex status Komunitarju. Jistgħu jitwettqu f’pajjiż terz, fejn dan ikun previst minn xi ftehim internazzjonali, kontrolli doganali għall-fini ta’ l-applikazzjoni korretta tal-liġi Komunitarja. 2. Il-kontrolli doganali, barra mill-kontrolli fuq il-post, għandhom ikunu bbażati fuq analiżi ta’ riskju bl-użu ta’ tekniki awtomatizzati ta’ proċessar ta’ data, sabiex jiġu identifikati u kwantifikati r-riskji u jiġu żviluppati l-miżuri neċessarji għall-istima tar-riskji, fuq il-bażi ta’ kriterji żviluppati f’livelli nazzjonali, Komunitarji u, fejn ikunu disponibbli, internazzjonali. Il-proċedura tal-kumitat għandha tintuża sabiex jiġi determinat qafas ta’ ġestjoni komuni ta’ riskju, u sabiex jiġu stabbiliti kriterji komuni u żoni ta’ kontroll prijoritarji. L-Istati Membri, f’koperazzjoni mal-Kummissjoni, għandhom jistabbilixxu sistema elettronika għall-implimentazzjoni tal- ġestjoni tar-riskju. 3. Fejn il-kontrolli jiġu mwettqa minn awtoritajiet li ma jkunux l-awtoritajiet doganali, dawn il-kontrolli għandhom isiru b’kordinazzjoni mill-qrib ma’ l-awtoritajiet doganali, fejn possibbli fl-istess ħin u post. […]”

19. It-Titolu II tal-Kodiċi Doganali tal-Komunità inkluda l-Kapitolu 3 intitolat “Valur ta’ merkanzija għall-iskopijiet doganali”, kompost mill-Artikoli 28 sa 36.

20. L-Artikolu 29 ta’ dan il-kodiċi kien jipprovdi: “1. Il-valur doganali ta’ merkanzija importata għandu jkun il-valur tat-transazzjoni, jiġifieri, il-prezz effettivament imħallas jew li għandu jitħallas għall-merkanzija meta tinbiegħ għall-esportazzjoni lit-territorju doganali tal-Komunità, aġġustat, fejn ikun meħtieġ, skond l-Artikoli 32 u 33 […]: […] 2. (a) Waqt li jkun qed jiġi stabbilit jekk valur ta’ transazzjoni huwiex aċċettabbli għall-iskopijiet tal-paragrafu 1, il-fatt li x-xerrej u l-bejjiegħ jiġu minn xulxin m’għandux fih innifsu jkun raġuni suffiċjenti biex il-valur tat-transazzjoni jitqies bħala mhux aċċettabbli. Fejn ikun meħtieġ, iċ-ċirkostanzi wara l-bejgħ għandhom jiġu eżaminati u l-valur tat-transazzjoni għandu jiġi aċċettat sakemm ir-relazzjoni ma tkunx influwenzat il-prezz. […] […] 3. (a) Il-prezz effettivament imħallas jew li għandu jitħallas huwa l-ħlas totali li jkun sar jew li ser isir mix-xerrej lil jew għall-benefiċċju tal-bejjiegħ għall-merkanzija impurtata u jinkludi l-ħlasijiet kollha li jkunu saru jew li jkunu dovuti bħala kondizzjoni tal-bejgħ tal-merkanzija impurtati mix-xerrej lill-bejjiegħ jew mix-xerrej lil terza persuna biex jissodisfa obbligazzjoni tal-bejjiegħ. […] […]”

21. Skont l-Artikolu 30 tal-imsemmi kodiċi: “1. Fejn il-valur doganali ma jistax jiġi stabbilit taħt l-Artikolu 29, għandu jiġi stabbilit billi timxi sekwenzjalment minn subparagrafi (a), (b), (ċ) u (d) tal-paragrafu 2 għall-ewwel subparagrafu li taħtu jista’ jiġi stabbilit […] 2. Il-valur doganali kif stabbilit taħt dan l-Artikolu għandu jkun: (a) il-valur tat-transazzjoni ta’ merkanzija identika mibjugħa għall-esportazzjoni lejn il-Komunità u esportata fi jew kważi fl-istess żmien bħall-merkanzija li qed tkun valutata; (b) il-valur tat-transazzjoni tal-merkanzija simili mibjugħa għall-esportazzjoni lejn il-Komunità u esportata fi jew kważi fl-istess żmien bħall-merkanzija li qed tkun valutata; (c) il-valur ibbażat fuq il-prezz ta’ l-unità li bih il-merkanzija importata għal oġġetti identiċi jew simili jinbiegħu fil-Komunità fl-akbar kwantità totali lil persuni li ma jiġux mill-bejjiegħa; (d) il-valur maħdum […] […]”

22. L-Artikolu 31 tal-Kodiċi Doganali tal-Komunità kien jipprovdi kif ġej: “1. Fejn il-valur doganali ta’ merkanzija importata ma jistax jiġi stabbilit taħt l-Artikoli 29 jew 30, għandu jiġi stabbilit, skond il-bażi ta’ data disponibbli fil-Komunità, bl-użu ta’ mezzi raġonevoli konsistenti mal-prinċipji u dispożizzjonijiet ġenerali ta’: – il-ftehim dwar l-implimentazzjoni ta’ l-Artikolu VII tal-Ftehim Ġenerali dwar it-Tariffi u l-Kummerċ, – l-Artikolu VII tal-Ftehim Ġenerali dwar it-Tariffi u l-Kummerċ, [u] – id-dispożizzjonijiet ta’ dan il-Kapitolu. 2. Ebda valur doganali m’għandu jiġi stabbilit taħt il-paragrafu 1 skond il-bażi ta’: (a) il-prezz tal-bejgħ fil-Komunità tal-merkanzija prodotta fil-Komunità; (b) sistema li tipprovdi għall-aċċettazzjoni għall-iskopijiet ta’ dwana tal-ogħla minn żewġ valuri alternattivi; (c) il-prezz tal-merkanzija fis-suq domestiku tal-pajjiż ta’ esportazzjoni; (d) il-prezz ta’ produzzjoni, minbarra valuri maħduma li ġew stabbiliti għal merkanzija identiċi jew simili skond l-Artikolu 30(2)(d); (e) prezzijiet għall-esportazzjoni lejn pajjiż li ma jifformax parti mit-territorju doganali tal-Komunità; (f) valuri doganali minimi[;] jew (g) valuri arbitrarji jew fittizji.”

23. L-Artikolu 68 ta’ dan il-kodiċi kien jipprovdi: “Għall-verifika tad-dikjarazzjonijiet li jkunu aċċettaw, l-awtoritajiet doganali jistgħu: (a) jeżaminaw id-dokumenti li jkopru d-dikjarazzjoni u d-dokumenti li jakkompanjawha. L-awtoritajiet doganali jistgħu jitolbu lil min jagħmel id-dikjarazzjoni biex jippreżenta dokumenti oħra bl-iskop li jivverifikaw l-akkuratezza tad-dettalji li jkunu jinsabu fid-dikjarazzjoni; (b) jeżaminaw il-merkanzija u jieħdu kampjuni għall-analiżi jew għal eżami akkurat.”

24. L-Artikolu 71 tal-imsemmi kodiċi kien redatt kif ġej: “1. Ir-riżultati tal-verifika tad-dikjarazzjoni għandhom jintużaw għall-iskopijiet ta’ l-applikazzjoni tad-dispożizzjonijiet li jirregolaw il-proċedura doganali li taħtha tpoġġiet il-merkanzija. 2. Fejn id-dikjarazzjoni ma tiġix verifikata, id-dispożizzjonijiet li ssir referenza għalihom fil-paragrafu 1 għandhom jiġu applikati skond il-bażi tad-dettalji li jkunu jinsabu fid-dikjarazzjoni.”

25. L-Artikolu 217 tal-Kodiċi Doganali tal-Komunità kien jipprevedi: “1. Kull ammont ta’ dazju fuq l-importazzjoni jew dazju fuq l-esportazzjoni li jirriżulta minn dejn doganali […] għandu jiġi kalkolat mill-awtoritajiet doganali malli jkollhom id-dettalji neċessarji, u għandu jiddaħħal minn dawk l-awtoritajiet fil-kotba tal-kontijiet jew f’kull mezz ieħor ekwivalenti (dħul fil-kontijiet). […] 2. L-Istati Membri għandhom jistabbilixxu l-proċeduri prattiċi għad-dħul fil-kotba tal-kontijiet ta’ l-ammonti tad-dazju. Dawk il-proċeduri jistgħu jvarjaw skond jekk, minħabba ċ-ċirkostanzi li fihom ikun ġie inkors id-dejn doganali, l-awtoritajiet doganali jkunu sodisfatti li l-imsemmija ammonti jkunu ser jitħallsu.”

26. Skont l-Artikolu 218(1) ta’ dan il-kodiċi: “Fejn dejn doganali jiġi inkors bħala riżultat ta’ l-aċċettazzjoni tad-dikjarazzjoni tal-merkanziji għal proċedura doganali oħra barra importazzjoni temporanja b’eżenzjoni parzjali mid-dazji fuq l-importazzjoni jew kull att ieħor li jkollu l-istess effett legali bħal dik l-aċċettazzjoni l-ammont li jikkorrispondi għal dak id-dejn doganali għandu jiddaħħal fil-kotba tal-kontijiet malli jkun ġie kkalkulat u, l-aktar tard, fit-tieni jum wara dak li fih il-merkanziji jkunu nħelsu.”

27. L-Artikolu 220(1) ta’ dan il-kodiċi kien jipprovdi: “Fejn l-ammont ta’ dazju li jirrizulta minn dejn doganali ma jkunx iddaħħal fil-kontijiet skond l-Artikoli 218 u 219 jew iddaħħal fil-kontijiet f’livell anqas mill-ammont legalment dovut, l-ammont ta’ dazju li għandu jiġi rkuprat jew li jibqa’ biex jiġi rkuprat għandu jiddaħħal fil-kontijiet fi żmien jumejn mid-data li fiha l-awtoritajiet doganali jsiru jafu bis-sitwazzjoni u jkunu f’pożizzjoni li jikkalkolaw l-ammont legalment dovut u jistabbilixxu d-debitur (daħla sussegwenti fil-kontijiet). Dak it-terminu ta’ żmien jista’ jiġi estiż skond l-Artikolu 219”.

28. L-Artikolu 221 tal-istess kodiċi kien jipprovdi: “1. Malli jkun iddaħħal fil-kontijiet, l-ammont ta’ dazju għandu jiġi kkomunikat lid-debitur skond il-proċeduri li jkunu xierqa. […] 3. Ma għandhiex issir komunikazzjoni mad-debitur wara t-temma ta’ perijodu ta’ tliet snin mid-data li fiha ntefaq id-dejn mad-dwana. Dan il-perijodu ta’ żmien għandu jiġi sospiż mal-waqt tad-depożitu ta’ appell fit-tifsira ta’ l-Artikolu 243, għal matul il-proċedimenti ta’ l-appell. 4. Fejn id-dejn mad-dwana huwa riżultat ta’ att li, fiż-żmien li kien kommess, kien jista’ jwassal għal proċedimenti kriminali tal-qorti, l-ammont jista’, skond il-kondizzjonijiet preskritti fid-dispożizzjonijiet fis-seħħ, jiġi komunikat lid-debitur wara li jgħaddi l-perijodu ta’ tliet snin riferit fil-paragrafu 3.”

2. Il-Kodiċi Doganali tal-Unjoni

29. L-Artikolu 3 tar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni ( 13 ) (iktar ’il quddiem il-“Kodiċi Doganali tal-Unjoni”) jipprevedi: “L-awtoritajiet doganali għandhom ikunu responsabbli primarjament għas-superviżjoni tal-kummerċ internazzjonali tal-Unjoni, biex b’hekk jikkontribwixxu għal kummerċ ġust u miftuħ, għall-implimentazzjoni tal-aspetti esterni tas-suq intern, tal-politika komuni tal-kummerċ u tal-linji politiċi komuni l-oħrajn tal-Unjoni li jaffettwaw il-kummerċ, kif ukoll għas-sigurtà fil-katina kollha ta’ forniment. L-awtoritajiet doganali għandhom jistabbilixxu miżuri mmirati, b’mod partikolari, għal li ġej: (a) iħarsu l-interessi finanzjarji tal-Unjoni u tal-Istati Membri tagħha; (b) iħarsu lill-Unjoni minn kummerċ inġust u illegali waqt li jappoġġaw attivitajiet ta’ negozju leġittimu; (c) jiżguraw is-sikurezza u s-sigurtà tal-Unjoni u r-residenti tagħha, u l-ħarsien tal-ambjent, fejn xieraq f’kooperazzjoni mill-qrib ma’ awtoritajiet oħrajn; u (d) iżommu bilanċ xieraq bejn il-kontrolli doganali u l-faċilitazzjoni tal-kummerċ leġittimu.”

30. Skont l-Artikolu 46 tal-Kodiċi Doganali tal-Unjoni, intitolat “Il-ġestjoni tar-riskji u l-kontrolli doganali”: “1. L-awtoritajiet doganali jistgħu jagħmlu kwalunkwe kontrolli doganali li jqisu meħtieġa. Il-kontrolli doganali jistgħu jikkonsistu b’mod partikolari f’eżami tal-merkanzija, teħid ta’ kampjuni, verifika tal-preċiżjoni u l-kompletezza tal-informazzjoni mogħtija f’dikjarazzjoni jew notifika u l-eżistenza, l-awtentiċità, il-preċiżjoni u l-validità ta’ dokumenti, eżami tal-kontabbiltà tal-operaturi ekonomiċi u kotba oħra, ispezzjonar ta’ mezzi tat-trasport, ispezzjonar ta’ bagalji u merkanzija oħra li jinġarru minn jew fuqhom persuni u twettiq ta’ stħarriġ uffiċjali u atti simili oħrajn. 2. Il-kontrolli doganali, barra kontrolli każwali, għandhom primarjament ikunu bbażati fuq analiżi tar-riskju billi jintużaw tekniċi elettroniċi ta’ proċessar tad-data, bil-għan li jkunu identifikati u evalwati r-riskji u żviluppati il-kontromiżuri meħtieġa, abbażi tal-kriterji żviluppati fuq livell nazzjonali, tal-Unjoni u, fejn disponibbli, fuq livell internazzjonali. 3. Il-kontrolli doganali għandhom isiru f’qafas komuni ta’ ġestjoni tar-riskju, ibbażat fuq l-iskambju ta’ informazzjoni dwar ir-riskji u r-riżultati tal-analiżi tar-riskji bejn amministrazzjonijiet doganali u li jistabbilixxi kriterji u standards komuni ta’ riskju, miżuri ta’ kontroll u oqsma prijoritarji ta’ kontroll. Kontrolli bbażati fuq tali informazzjoni u kriterji għandhom jitwettqu mingħajr ħsara għal kontrolli oħrajn li jitwettqu skont il-paragrafu 1 jew provvedimenti oħrajn fis-seħħ. 4. L-awtoritajiet doganali għandhom jagħmlu ġestjoni tar-riskju biex jiddifferenzjaw bejn il-livelli ta’ riskju assoċjati ma’ merkanzija soġġetta għall-kontroll jew superviżjoni doganali u biex jiddeterminaw jekk il-merkanzija hijiex se tkun soġġetta għall-kontrolli doganali speċifiċi jew le, u jekk iva, fejn. Il-ġestjoni tar-riskju għandu jinkludi attivitajiet bħalma huma l-ġbir ta’ data u ta’ informazzjoni, l-analiżi u l-evalwazzjoni tar-riskju, il-preskrizzjoni u t-teħid ta’ azzjoni u s-sorveljanza u reviżjoni regolari ta’ dak il-proċess u tar-riżultati tiegħu, abbażi ta’ għejjun u strateġiji internazzjonali, tal-Unjoni u nazzjonali. 5. L-awtoritajiet doganali għandhom jiskambjaw l-informazzjoni dwar ir-riskju u u r-riżultati tal-analiżi tar-riskji fejn: (a) ir-riskji jiġu stmati minn awtorità doganali bħala li jkunu sinifikanti u li jeħtieġu kontroll doganali u r-riżultati tal-kontroll jistabbilixxu li jkun seħħ l-avveniment li jkun wassal għar-riskji; (b) ir-riżultati tal-kontroll ma jistabbilixxux li l-avveniment li jkun iwassal għar-riskji jkun seħħ, iżda l-awtorità doganali kkonċernata tqis li t-theddida tippreżenta riskju għoli x’imkien ieħor fl-Unjoni. 6. Sabiex jkunu stabbiliti l-kriterji u l-istandards komuni tar-riskju, il-miżuri ta’ kontroll u l-oqsma prijoritarji ta’ kontroll msemmija fil-paragrafu 3, għandhom jitqiesu l-elementi kollha li ġejjin: (a) il-proporzjonalità meta mqabbla mar-riskju; (b) l-urġenza tal-applikazzjoni meħtieġa tal-kontrolli; (c) l-impatt probabbli fuq il-fluss tal-kummerċ, fuq Stati Membri individwali u fuq ir-riżorsi għall-kontroll. 7. Il-kriterji u l-istandards komuni tar-riskju msemmija fil-paragrafu 3 għandhom jinkludu dawn kollha li ġejjin: (a) deskrizzjoni tar-riskji; (b) il-fatturi jew l-indikaturi tar-riskju li għandhom jintużaw biex jintgħażlu merkanzija jew operaturi ekonomiċi għall-kontroll doganali; (c) in-natura ta’ kontrolli doganali li għandhom jitwettqu mill-awtoritajiet doganali; (d) it-tul tal-applikazzjoni tal-kontrolli doganali msemmija fil-punt (c). 8. L-oqsma prijoritarji ta’ kontroll għandhom ikopru proċeduri doganali partikolari, tipi ta’ merkanzija, rotot tat-traffiku, mezzi ta’ trasport jew operaturi ekonomiċi li huma soġġetti għal livelli ogħla ta’ analiżi tar-riskju u ta’ kontrolli doganali matul ċertu perijodu ta’ żmien, mingħajr ħsara għal kontrolli oħrajn li użwalment jitwettqu mill-awtoritajiet doganali.”

31. L-Artikolu 53 tal-Kodiċi Doganali tal-Unjoni, intitolat “Il-konverżjoni monetarja”, jipprovdi fil-paragrafu 1 tiegħu: “L-awtoritajiet kompetenti għandhom jippubblikaw u/jew jagħmlu disponibbli fuq l-Internet ir-rata tal-kambju applikabbli fejn il-konverżjoni monetarja hija meħtieġa għal waħda mir-raġunijiet li ġejjin: (a) minħabba li fatturi użati għad-determinazzjoni tal-valur doganali tal-merkanzija huma espressi f’munitai oħra barra dik tal-Istat Membru fejn hu ddeterminat il-valur doganali; (b) minħabba li l-valur tal-euro hu meħtieġ f’muniti nazzjonali għal-għan ta’ determinazzjoni tal-klassifikazzjoni tariffarja tal-merkanzija u l-ammont ta’ dazju tal-importazzjoni u tal-esportazzjoni, inklużi l-limiti ta’ valur fit-Tariffa Doganali Komuni.”

32. L-Artikoli 70 u 74 ta’ dan il-kodiċi fihom regoli dwar il-valur doganali ta’ merkanzija li tikkorrispondi, essenzjalment, għal dawk li jinsabu fl-Artikoli 29 sa 31 tal-Kodiċi Doganali tal-Komunità.

33. Skont l-Artikolu 101(1) tal-Kodiċi Doganali tal-Unjoni, l-ammont ta’ dazji fuq l-importazzjoni jew l-esportazzjoni pagabbli huwa ddeterminat mill-awtoritajiet doganali kompetenti għall-post fejn jinħoloq id-dejn doganali, jew huwa meqjus li nħoloq bis-saħħa tal-Artikolu 87 ta’ dan il-kodiċi, hekk kif ikollhom l-informazzjoni meħtieġa.

34. L-Artikolu 103 tal-imsemmi kodiċi, intitolat “Limitazzjoni tad-dejn doganali”, jipprovdi fil-paragrafi 1 u 2 tiegħu: “1. L-ebda dejn doganali m’għandu jkun notifikat lid-debitur wara l-iskadenza ta’ perijodu ta’ tliet snin mid-data li fiha nħoloq id-dejn doganali. 2. Fejn id-dejn doganali nħoloq bħala riżultat ta’ att li, fiż-żmien li sar, seta’ jwassal għal proċedimenti kriminali fil-qorti, il-perijodu ta’ tliet snin stabbilit fil-paragrafu 1 għandu jkun estiż għal perijodu minimu ta’ ħames snin u massimu ta’ 10 snin f’konformità mal-liġi nazzjonali.”

35. L-Artikolu 105 tal-Kodiċi Doganali tal-Unjoni, intitolat “Il-ħin tad-dħul fil-kontijiet”, jipprovdi fil-paragrafu 3 tiegħu: “Fejn jinħoloq dejn doganali b’riżultat tal-aċċettazzjoni tad-dikjarazzjoni doganali ta’ merkanzija għal proċedura doganali, barra minn dħul temporanju b’eżenzjoni parzjali mid-dazju tal-importazzjoni, jew xi att ieħor li għandu l-istess effett legali bħal tali aċċettazzjoni, l-awtoritajiet doganali għandhom idaħħlu l-ammont ta’ dazju tal-importazzjoni jew esportazzjoni li jrid jitħallas fil-kontijiet fi żmien 14‑il jum mir-rilaxx tal-merkanzija.”

36. Skont l-Artikolu 188 ta’ dan il-kodiċi, intitolat “Il-verifika ta’ dikjarazzjoni doganali”: “L-awtoritajiet doganali jistgħu, għall-għanijiet tal-verifika tal-preċiżjoni tad-dettalji li hemm f’dikjarazzjoni doganali li kienet aċċettata: (a) jeżaminaw id-dikjarazzjoni u d-dokumenti ta’ sostenn; (b) jesiġu li d-dikjarant jippreżenta dokumenti oħrajn; (c) jeżaminaw il-merkanzija; (d) jieħdu kampjuni għall-analiżi jew biex jeżaminaw il-merkanzija bir-reqqa.”

37. L-Artikolu 191 ta’ dan il-kodiċi, intitolat “Rizultati tal-verifika”, jipprovdi: “1. Ir-riżultati tal-verifika tad-dikjarazzjoni doganali għandhom jintużaw għall-applikazzjoni tal-provvedimenti li jirregolaw il-proċedura doganali li taħtha titqiegħed il-merkanzija. 2. Fejn ma tkunx verifikata d-dikjarazzjoni doganali, il-paragrafu 1 għandu japplika abbażi tad-dettalji li hemm f’dik id-dikjarazzjoni. 3. Ir-riżultati tal-verifika magħmula mill-awtoritajiet doganali għandu jkollhom l-istess forza konklussiva f’kull parti tat-territorju doganali tal-Unjoni.”

3. Ir-Regolament ta’ Applikazzjoni

38. Skont l-Artikolu 181a tar-Regolament tal-Kummissjoni (KEE) Nru 2454/93 tat‑2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 ( 14 ), kif emendat mir-Regolament tal-Kummissjoni (KEE) Nru 1335/2003 tal‑25 ta’ Lulju 2003 ( 15 ) (iktar ’il quddiem ir-“Regolament ta’ Applikazzjoni”): “1. L-awtoritajiet doganali m’għandhomx għalfejn jistabbilixxu l-valutazzjoni doganali tal-merkanzija importata fuq il-bażi tal-metodu tal-valur tat-transazzjoni jekk, skond il-proċedura stabbilita fil-paragrafu 2, dawn ma jkunux sodisfatti, fuq il-bażi ta’ dubji raġonevoli, li l-valur dikjarat jirrappreżenta l-ammont totali mħallas jew dovut kif imsemmi fl-Artikolu 29 tal-Kodiċi. 2. Meta l-awtoritajiet doganali jkollhom id-dubji kif deskritt fil-paragrafu 1 dawn jistgħu jitolbu informazzjoni addizzjonali skond l-Artikolu 178(4). Jekk dawn id-dubji jippersistu, l-awtoritajiet doganali għandhom, qabel jieħdu deċiżjoni finali, jinnotifikaw lill-persuna interessata, bil-miktub jekk mitlub, dwar ir-raġunijiet għal dawk id-dubbji u jipprovduh bl-opportunità raġonevoli biex jirrispondi. Deċiżjoni finali u l-motivi għaliha għandhom ikunu kkomunikati bil-miktub lill-persuna interessata.”

39. L-Artikolu 248(1) tar-Regolament ta’ Applikazzjoni jipprovdi: “L-għoti tar-rilaxx għandu jikkawża l-iskrizzjoni fil-kontijiet tad-dazji ta’ l-importazzjoni determinati skond id-dettalji fid-dikjarazzjoni. Meta l-awtoritajiet doganali jikkonsidraw li mill-kontrolli li huma jkunu wettqu jirriżulta li jista’ jiġi stmat ammont ta’ dazju ta’ importazzjoni ogħla minn dak li jirriżulta mid-dettalji mogħtija fid-dikjarazzjoni, għandhom jeħtieġu wkoll id-depożitu ta’ garanzija suffiċjenti biex tkopri d-differenza bejn l-ammont skond id-dettalji fid-dikjarazzjoni u l-ammont li jista’ finalment jitħallas fuq il-merkanzija. Madankollu, id-dikjarant jista’ jitlob l-iskrizzjoni immedjata fil-kontijiet ta’ l-ammont ta’ dazji li għalihom il-merkanzija tista’ finalment tkun soġġetta flok ma jiddepożita l-garanzija.”

4. Ir-Regolament ta’ Implimentazzjoni

40. L‑Artikolu 48 tar-Regolament ta’ Implimentazzjoni tal-Kummissjoni (UE) 2015/2447 tal-24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni ( 16 ) (iktar ’il quddiem ir-“Regolament ta’ Implimentazzjoni”), intitolat “Dispożizzjonijiet dwar ir-rata tal-kambju tat-tariffi”, jipprovdi fil-paragrafu 1 tiegħu: “Il-valur tal-euro, meta dan ikun meħtieġ skont l-Artikolu 53(1)(b) tal-Kodiċi, għandu jiġi stabbilit darba f’xahar. Ir-rata tal-kambju li għandha tintuża għandha tkun l-iktar rata riċenti stabbilita mill-Bank Ċentrali Ewropew fil-jum ta’ qabel tal-aħħar tax-xahar u għandha tapplika matul ix-xahar ta’ wara. Madankollu, meta r-rata applikabbli fil-bidu tax-xahar tvarja b’aktar minn 5 % mir-rata stabbilita mill-Bank Ċentrali Ewropew qabel il-15‑il jum ta’ dak l-istess xahar, ir-rata tal-aħħar għandha tapplika mill-15 sal-aħħar tax-xahar in kwistjoni.”

41. L-Artikolu 140 tar-Regolament ta’ Implimentazzjoni, intitolat “Nuqqas ta’ aċċettazzjoni tal-valuri tat-tranżazzjoni ddikjarati”, li għandu l-għan li jimplimenta l-Artikolu 70(1) tal-Kodiċi Doganali tal-Unjoni, jipprovdi: “1. Meta l-awtoritajiet doganali jkollhom dubji raġonevoli dwar jekk il-valur tat-tranżazzjoni ddikjarat jirrappreżentax l-ammont totali mħallas jew pagabbli kif imsemmi fl-Artikolu 70(1) tal-Kodiċi, [dawn jistgħu jitolbu lid-dikjarant jipprovdi informazzjoni addizzjonali]. 2. Jekk id-dubji tagħhom ma jiġux eliminati, l-awtoritajiet doganali jistgħu jiddeċiedu li l-valur tal-prodotti ma jistax jiġi stabbilit skont l-Artikolu 70(1) tal-Kodiċi u, għaldaqstant, ma jiddeterminawx il-valur doganali bl-użu ta’ dak il-metodu.”

42. Skont l-Artikolu 144 tar-Regolament ta’ Implimentazzjoni, intitolat “Metodu ‘fall-back’”, li għandu l-għan li jimplimenta l-Artikolu 74(3) tal-Kodiċi Doganali tal-Unjoni: “1. Meta jiġi stabbilit il-valur doganali skont l-Artikolu 74(3) tal-Kodiċi, tista’ tintuża flessibbiltà raġonevoli fl-applikazzjoni tal-metodi previsti fl-Artikoli 70 u 74(2) tal-Kodiċi. Il-valur b’hekk stabbilit għandu, kemm jista’ jkun possibbli, ikun ibbażat fuq il-valuri doganali stabbiliti qabel. 2. Meta ma jkun jista’ jiġi stabbilit ebda valur doganali skont il-paragrafu 1, għandhom jintużaw metodi xierqa oħrajn. F’dan il-każ, il-valur doganali ma għandux jiġi stabbilit abbażi ta’ waħda minn dawn li ġejjin: (a) il-prezz tal-bejgħ fit-territorju doganali tal-Unjoni tal-merkanzija prodotta fit-territorju doganali tal-Unjoni; (b) sistema li permezz tagħha jintuża l-ogħla miż-żewġ valuri alternattivi għall-valutazzjoni doganali; (c) il-prezz tal-merkanzija fuq is-suq domestiku tal-pajjiż tal-esportazzjoni; (d) l-ispiża tal-produzzjoni, minbarra l-valuri komputati li ġew stabbiliti għal merkanzija identika jew simili skont l-Artikolu 74(2)(d) tal-Kodiċi; (e) il-prezzijiet għall-esportazzjoni lejn pajjiż terz; (f) il-valuri doganali minimi; (g) il-valuri arbitrarji jew fittizji.”

43. L-Artikolu 244 tar-Regolament ta’ Implimentazzjoni, intitolat “Għoti ta’ garanzija”, dispożizzjoni li timplimenta l-Artikolu 191 tal-Kodiċi Doganali tal-Unjoni, jipprovdi: “Meta l-awtoritajiet doganali jikkunsidraw li l-verifika tad-dikjarazzjoni doganali tista’ tirriżulta f’ammont aktar ta’ dazju tal-importazzjoni jew l-esportazzjoni jew tariffi oħrajn li jridu jitħallsu minn dak li jirriżulta mid-dettalji tad-dikjarazzjoni doganali, ir-rilaxx tal-merkanzija għandu jkun soġġett għall-għoti ta’ garanzija li tkun suffiċjenti biex tkopri d-differenza bejn l-ammont skont id-dettalji tad-dikjarazzjoni doganali u l-ammont li finalment ikun irid jitħallas. Madankollu, id-dikjarant jista’ jitlob notifika immedjata tad-dejn doganali li finalment tkun trid titħallas fuq il-merkanzija minflok jippreżenta din il-garanzija.”

C. Id-dritt dwar il-VAT

44. Skont l-Artikolu 2(1) tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud ( 17 ), kif emendata mid-Direttiva 2009/69/KE tal-Kunsill tal-25 ta’ Ġunju 2009 ( 18 ) (iktar ’il quddiem id-“Direttiva 2006/112”): “It-transazzjonijiet li ġejjin għandhom ikunu soġġetti għall-VAT: […] (b) l-akkwist intra‑Komunitarju ta’ merkanzija magħmula bi ħlas fit-territorju ta’ Stat Membru minn: (i) persuna taxxabbli li tkun qed taġixxi b’dan il-mod, jew minn persuna legali mhux taxxabbli, fejn il-bejjiegħ huwa persuna taxxabbli […] […] (d) l-importazzjoni ta’ merkanzija.”

45. Skont l-Artikolu 73 ta’ din id-direttiva, “l-ammont taxxabbli għandu jinkludi dak kollu li jikkostitwixxi ħlas miksub jew li għandu jinkiseb mill-fornitur, għall-provvista, mill-konsumatur jew parti terza, inklużi s-sussidji marbuta direttament mal-prezz tal-provvista”.

46. Skont l-Artikolu 83 tal-imsemmija direttiva: “Rigward l-akkwist intra-Komunitarju ta’ merkanzija, l-ammont taxxabbli għandu jkun stabbilit abbażi ta’ l-istess fatturi bħal dawk użati skond il-Kapitolu 1 biex jiġi stabbilit l-ammont taxxabbli għall-provvista ta’ l-istess merkanzija fit-territorju ta’ l-Istat Membru kkonċernat. Fil-każ tat-transazzjonijiet, li għandhom jiġu ttrattati bħala akkwisti intra‑Komunitarji ta’ merkanzija, imsemmija fl-Artikoli 21 u 22, l-ammont taxxabbli għandu jkun il-prezz tax-xiri ta’ l-merkanzija jew ta’ merkanzija simili jew, fin-nuqqas ta’ prezz tax-xiri, il-prezz kemm sewa, stabbilit fil-ħin tal-provvista.”

47. L-Artikolu 85 tad-Direttiva 2006/112 jipprovdi dan li ġej: “Rigward l-importazzjoni ta’ merkanzija, l-ammont taxxabbli għandu jkun il-valur għal finijiet doganali, stabbilit skond id-disposizzjonijiet Komunitarji fis-seħħ.”

48. L-Artikolu 86(1) ta’ din id-direttiva jipprovdi dan li ġej: “L-ammont taxxabbli għandu jinkludi l-fatturi li ġejjin, sakemm mhux diġà inklużi: (a) taxxi, dazji, imposti u piżijiet oħrajn dovuti barra mill-Istat Membru ta’ l-importazzjoni, u dawk dovuti minħabba fl-importazzjoni, minbarra l-VAT li għandha tkun imposta; (b) spejjeż inċidentali, bħal kummissjoni, ippakkjar, trasport u spejjeż ta’ assigurazzjoni, li jkunu tħallsu sa l-ewwel post ta’ destinazzjoni fit-territorju ta’ l-Istat Membru ta’ importazzjoni kif ukoll dawk li jirriżultaw mit-trasport lejn post ieħor ta’ destinazzjoni fil-Komunità, jekk dak il-post l-ieħor hu magħruf meta jseħħ l-avveniment li jagħti lok għal ħlas.”

49. L-Artikolu 87 tad-Direttiva 2006/112 jipprovdi: “L-ammont taxxabbli m’għandux jinkludi l-fatturi li ġejjin: (a) tnaqqis fil-prezzijiet bħala skont għal pagament kmieni; (b) roħs fil-prezzijiet u tnaqqis mogħti lill-konsumatur u akkiwstat minnu fiż-żmien ta’ l-importazzjoni.”

50. Skont l-Artikolu 138 ta’ din id-direttiva: “1. L-Istati Membri għandhom jeżentaw il-provvista ta’ merkanzija mibgħuta jew ittrasportata lejn destinazzjoni ’l barra mit-territroju tagħhom iżda fil-Komunità, jew mill-bejjiegħ jew f’ismu jew il-persuna li tkun qed takkwista l-merkanzija, għal persuna taxxabbli oħra, jew għal persuna legali mhux taxxabbli li tkun qed taġixxi bħala tali fi Stat Membru ieħor li mhux dak minn fejn bdiet tinbagħat jew tkun ittrasportata il-merkanzija. 2. Flimkien mal-provvista ta’ merkanzija msemmija fil-paragrafu 1, l-Istati Membri għandhom jeżentaw it-transazzjonijiet li ġejjin: […] (c) il-provvista ta’ merkanzija, li tikkonsisti fit-trasferiment lejn Stat Membru ieħor, li kien ikun intitolat għal eżenzjoni skond il-paragrafu 1 u l-punti (a) u (b) kieku din kienet saret f’isem persuna taxxabbli oħra.”

51. L-Artikolu 143 ta’ din id-direttiva msemmija jipprovdi: “1. L-Istati Membri għandhom jeżentaw it-transazzjonijiet li ġejjin: […] (d) l-importazzjoni ta’ merkanzija mibgħuta jew ittrasportata minn territorju terz jew pajjiż terz u importata fi Stat Membru li ma jkunx dak li fih tkun waslet il-merkanzija mibgħuta jew ittrasportata, fejn il-provvista ta’ merkanzija ta’ dan it-tip mill-importatur innominat jew rikonoxxut skond l-Artikolu 201 bħala obbligat li jħallas il-VAT hu eżenti skond l-Artikolu 138; […] 2. L-eżenzjoni prevista f’punt (d) tal-paragrafu 1 għandha tapplika f’każijiet meta l-importazzjoni ta’ merkanzija tkun segwita mill-provvista ta’ merkanzija eżentata skont l-Artikolu 138(1) u (2)(c) biss jekk fil-mument tal-importazzjoni l-importatur ikun ipprovda lill-awtoritajiet kompetenti tal-Istat Membru tal-importazzjoni għall-inqas l-informazzjoni li ġejja: (a) in-numru ta’ identifikazzjoni tal-VAT tiegħu maħruġ fl-Istat Membru tal-importazzjoni jew in-numru ta’ identifikazzjoni tal-VAT tar-rappreżentant tat-taxxa tiegħu, responsabbli għall-ħlas tal-VAT, maħruġ fl-Istat Membru tal-importazzjoni; (b) in-numru ta’ identifikazzjoni tal-VAT tal-klijent, li għalih il-merkanzija tiġi pprovduta skont l-Artikolu 138(1), maħruġ fi Stat Membru ieħor, jew in-numru ta’ identifikazzjoni tal-VAT tiegħu stess maħruġ fl-Istat Membru fejn jispiċċa d-dispaċċ jew it-trasport tal-merkanzija meta l-merkanzija tkun soġġetta għal trasferiment skont l-Artikolu 138(2)(c); (c) ix-xhieda li l-merkanzija importata hi intenzjonata li tinġarr jew tintbagħat mill-Istat Membru tal-importazzjoni lejn Stat Membru ieħor. Madankollu, l-Istati Membri jistgħu jipprovdu li l-prova msemmija fil-punt (c) għandha tingħata biss fuq it-talba tal-awtoritajiet kompetenti.”

III. Il-fatti u l-proċedura prekontenzjuża

A. Il-fatti li wasslu għall-kawża

52. Mill‑1 ta’ Jannar 2005, l-Unjoni Ewropea neħħiet il-kwoti kollha applikabbli għall-importazzjonijiet ta’ prodotti tessili u tal-ħwejjeġ li joriġinaw f’pajjiżi membri tal-Organizzazzjoni Dinjija tal-Kummerċ, inkluża ċ-Ċina.

53. Fl‑20 ta’ April 2007 l-Uffiċċju Ewropew ta’ Kontra l-Frodi (OLAF) bagħat lill-Istati Membri messaġġ ta’ assistenza reċiproka 2007/015 sabiex jinformahom bir-riskju ta’ sottovalutazzjoni ta’ prodotti tessili u ta’ żraben importati miċ-Ċina.

54. Permezz ta’ dan il-messaġġ, l-OLAF stieden lill-Istati Membri kollha, minn naħa, biex janalizzaw l-importazzjonijiet ta’ prodotti tessili u ta’ żraben, b’mod partikolari miċ-Ċina sabiex jidentifikaw kwalunkwe sinjal ta’ importazzjonijiet issottovalutati u, min-naħa l-oħra, sabiex iwettqu kontrolli xierqa matul l-isdoganament għal importazzjonijiet bħal dawn.

55. Sussegwentement, sabiex jgħin lill-Istati Membri jikxfu kunsinni ssottovalutati ta’ prodotti tessili u ta’ żraben, l-OLAF, f’kooperazzjoni maċ-Ċentru Konġunt tar-Riċerka tal-Kummissjoni (iktar ’il quddiem il-“JRC”), żviluppa għodda ta’ evalwazzjoni tar-riskju bbażata fuq data fil-livell tal-Unjoni (iktar ’il quddiem il-“metodoloġija tal-OLAF”). Din l-għodda tikkonsisti, l-ewwel nett, fil-kalkolu ta’ prezz medju kkorreġut għal kwalunkwe prodott tessili u żraben importat miċ-Ċina u li jaqa’ taħt il-Kapitoli 61 sa 64 tan-Nomenklatura Magħquda tat-tariffa doganali ( 19 ). Il-prezzijiet medji kkorreġuti huma kkalkolati fuq il-bażi tal-prezzijiet ta’ importazzjoni ta’ kull xahar tal-prodotti kkonċernati ġejjin miċ-Ċina meħuda mid-database statistika Comext, database ta’ riferiment għall-kummerċ internazzjonali ġestita mill-Eurostat, għal perijodu ta’ 48 xahar. Dawn il-prezzijiet jesprimu valur għal kull kilogramma għal kull 495 kodiċi ta’ prodotti bi tmien ċifri tan-Nomenklatura Magħquda kkonċernata, filwaqt li jispeċifikaw il-pajjiż tal-oriġini u l-pajjiż tad-destinazzjoni fl-Unjoni. Imbagħad tiġi kkalkolata medja għall-Unjoni kollha (il-prezzijiet medji kkorreġuti għall-Unjoni‑28) fuq il-bażi tal-medja aritmetika (medja mhux ponderata) tal-prezzijiet medji kkorreġuti tat-28 Stat Membru ( 20 ). Għall-kalkolu ta’ dawn il-medji, il-valuri estremi, jiġifieri valuri għoljin jew baxxi b’mod anormali, huma esklużi, u huwa għalhekk li l-prezz medju jingħad li huwa “kkorreġut”. Fl-aħħar nett, valur li jikkorrispondi għal 50 % tal-prezz medju kkorreġut huwa kkalkolat u jikkostitwixxi l-“prezz minimu aċċettabbli”, espress ukoll fi prezz għal kull kilogramma, li jintuża bħala limitu li jippermetti lill-awtoritajiet doganali tal-Istati Membri jikxfu valuri partikolarment baxxi ddikjarati mal-importazzjonijiet u għalhekk l-importazzjonijiet b’riskju għoli.

56. Il-messaġġ ta’ assistenza reċiproka AM/2009/001, mibgħut mill-OLAF fit‑23 ta’ Jannar 2009, relatat mal-Operazzjoni “Argus”, operazzjoni li damet sitt xhur li fiha l-OLAF kien intrabat li jissorvelja t-traffiku ta’ prodotti tessili u ta’ żraben li joriġinaw minn pajjiżi terzi differenti iżda prinċipalment mill-Asja, u li jittrażmetti kull xahar lill-Istati Membri lista ta’ importazzjonijiet mix-xahar ta’ qabel identifikati bħala li jinsabu f’riskju f’termini ta’ valur doganali. Permezz ta’ dan il-messaġġ, l-OLAF talab lill-Istati Membri biex jinnotifikawh, f’terminu ta’ erba’ xhur, bl-implimentazzjoni ta’ filtri ta’ riskju, biex jidentifikaw kunsinni ta’ riskju għoli u biex iwettqu kontrolli wara l-isdoganament fuq il-bażi tal-komunikazzjonijiet tiegħu.

57. Fl-2011, matul l-hekk imsejħa azzjoni ta’ kontroll ta’ prijorità “Discount” (iktar ’il quddiem l-“ACP Discount”), ikkoordinata mid-Direttorat Ġenerali għat-Tassazzjoni u l-Unjoni Doganali tal-Kummissjoni u li fiha pparteċipaw l-Istati Membri kollha, fosthom ir-Renju Unit, kienu ġew applikati l-prezzijiet minimi aċċettabbli, sabiex jiġu skoperti u kkontrollati l-importazzjonijiet ta’ prodotti tessili u ta’ żraben ġejjin miċ-Ċina b’valur doganali baxx b’mod li jagħmluhom suspettużi.

58. Fl-2014, l-OLAF ikkoordina l-operazzjoni doganali konġunta msejħa “Snake” li l-fażi operattiva tagħha seħħet bejn is‑17 ta’ Frar u s‑17 ta’ Marzu 2014 u li fiha pparteċipaw l-Istati Membri kollha kif ukoll l-awtoritajiet doganali Ċiniżi. L-involviment ta’ dawn tal-aħħar kien immirat sabiex jinkisbu dikjarazzjonijiet ta’ esportazzjoni sabiex tkun tista’ ssir il-verifika tal-valur ta’ importazzjoni ddikjarat mal-importazzjoni fl-Unjoni tal-prodotti kkonċernati. Fir-rapport finali tal-Operazzjoni Snake, l-Istati Membri kienu ġew mistiedna jkomplu jużaw profili tar-riskju bbażati fuq il-prezzijiet minimi aċċettabbli kif applikati matul din l-operazzjoni.

59. Wara l-kontrolli mwettqa mill-awtoritajiet tar-Renju Unit fil-kuntest ta’ din l-operazzjoni fuq il-bażi tal-profili ta’ riskju msemmija, huma kkonstataw dazji doganali addizzjonali għal 24 operatur fir-rigward tal-importazzjonijiet tagħhom matul perijodu ta’ tliet snin bejn Novembru 2011 u Novembru 2014.

60. Matul il-missjoni ta’ spezzjoni 14‑11‑1, imwettqa fir-Renju Unit bejn is-27 u l‑31 ta’ Ottubru 2014, il-Kummissjoni eżaminat formoli ta’ informazzjoni fuq ir-riskju, notifiki ta’ assistenza reċiproka u 24 operazzjoni ta’ importazzjoni magħżula b’mod każwali, li 23 minnhom kienu ddaħħlu fil-kontabbiltà B.

61. Bejn Novembru 2014 u Frar 2015, l-awtoritajiet tar-Renju Unit kkomunikaw l-avviżi ta’ ħlas tal-ammonti msemmija lill-operaturi inkwistjoni billi ħarġu 24 ordni ta’ rkupru a posteriori, imsejħa “avviżi ta’ ħlas C18” (iktar ’il quddiem “avviżi ta’ ħlas C18 Snake”), li sussegwentement ġew annullati.

62. Fis‑16 ta’ Jannar 2015, l-OLAF fetaħ investigazzjoni speċifikament immirata lejn ċerti Stati Membri, inkluż ir-Renju Unit, u li tkopri perijodu li jibda fl-2013.

63. Bejn l-2013 u l-2016, l-Operazzjoni “Badminton” kienet tmexxiet minn Her Majesty’s Revenue and Customs (l-Amministrazzjoni Fiskali u Doganali tar-Renju Unit, iktar ’il quddiem il-“HMRC”) u l-Pulizija tal-Fruntiera tar-Renju Unit. Din l-operazzjoni, li prinċipalment kienet tikkonċerna frodi tal-VAT, kienet il-qafas ta’ investigazzjoni kriminali inizjali mmirata lejn erba’ operaturi kbar li jimportaw il-prodotti kkonċernati li joriġinaw miċ-Ċina taħt il-“proċedura doganali 42”, jiġifieri l-proċedura li fil-qafas tagħha jitħallsu dazji doganali fuq l-importazzjoni iżda fejn il-VAT trid titħallas sussegwentement fl-Istat Membru ta’ destinazzjoni (iktar ’il quddiem “il-proċedura doganali 42”) ( 21 ).

64. Bejn Frar 2015 u Lulju 2016, ir-Renju Unit ipparteċipa f’għaxar laqgħat organizzati mill-OLAF, iddedikati għas-sottovalutazzjoni ta’ prodotti tessili u ta’ żraben ġejjin miċ-Ċina.

65. Fid‑19 u l‑20 ta’ Frar 2015, l-OLAF organizza l-ewwel laqgħa bilaterali ma’ HMRC sabiex jiddiskuti s-segwitu tal-Operazzjoni Snake u l-użu tal-prezzijiet medji kkorreġuti bħala indikaturi ta’ riskju ta’ sottovalutazzjoni doganali. Matul din il-laqgħa, l-OLAF innota li l-volum ta’ importazzjonijiet li jistgħu jiġu ssottovalutati b’mod frawdolenti ma kienx naqas u li l-istatistika wriet li r-Renju Unit kien qiegħed jattira iktar traffiku frawdolenti bħala riżultat tal-miżuri meħuda minn Stati Membri oħra. Min-naħa tagħhom, HMRC indikaw li kienu qegħdin jikkunsidraw li jibagħtu ordnijiet ta’ rkupru tal-VAT u tad-dazji doganali elużi lil impriżi li kienu ġew identifikati matul l-Operazzjoni Snake u wara l-analiżijiet tagħhom stess u dan għal ammont totali ta’ iktar minn 800 miljun lira sterlina (GBP).

66. Ir-Renju Unit tenna l-intenzjoni tiegħu li jwettaq dan l-irkupru waqt il-laqgħa ad hoc tal-25 u s-26 ta’ Frar 2015 dwar il-“frodi ta’ sottovalutazzjoni”, laqgħa organizzata mill-OLAF u li għaliha attendew l-awtoritajiet tal-Istati Membri. Matul din il-laqgħa, l-OLAF “irrakkomanda bil-qawwa”, b’mod partikolari, li l-Istati Membri jużaw filtri ta’ riskju xierqa sabiex jidentifikaw kunsinni potenzjalment issottovalutati, li jeħtieġu garanziji għal kunsinni identifikati bħala ssuspettati u li jwettqu investigazzjonijiet sabiex jistabbilixxu l-valur doganali. L-OLAF iddeskriva wkoll it-telf potenzjali tar-riżorsi proprji tradizzjonali fil-livell tal-Unjoni minħabba importazzjonijiet li x’aktarx ikunu ssottovalutati, b’mod partikolari fir-rigward tal-importazzjonijiet fir-Renju Unit ( 22 ).

67. Fis-16 ta’ Ġunju 2015, l-OLAF bagħat messaġġ ta’ assistenza reċiproka 2015/013 fejn talab lill-Istati Membri jieħdu l-miżuri ta’ prekawzjoni kollha meħtieġa sabiex jipproteġu l-interessi finanzjarji tal-Unjoni quddiem ir-riskju ta’ importazzjonijiet issottovalutati ta’ prodotti tessili u ta’ żraben ġejjin miċ-Ċina.

68. F’Mejju 2015, ir-Renju Unit nieda l-operazzjoni msejħa “Breach” sabiex tiġġieled il-frodi ta’ sottovalutazzjoni. Wieħed mill-iskopijiet ta’ din l-operazzjoni kien, skont ir-Renju Unit, li jiġi ddeterminat, wara l-annullament tal-avviżi ta’ ħlas ta’ 24 avviż ta’ ħlas C18 Snake, il-valur doganali tal-merkanzija ssottovalutata mikxufa waqt l-Operazzjoni Snake u li jintalbu l-ammonti ta’ riżorsi proprji tradizzjonali evażi. Din l-operazzjoni tinvolvi, b’mod partikolari, kontrolli minn qabel u żjarat a posteriori b’konnessjoni ma’ kunsinni suspettużi, analiżijiet dokumentali, verifiki u spezzjonijiet, l-eżami tan-natura kummerċjali tal-bejgħ ikkonċernat u l-eżami tar-rabtiet bejn l-importatur, l-ispedituri u negozji oħra, kif ukoll attivitajiet ta’ sensibilizzazzjoni għall-importaturi sabiex tiġi identifikata attività frawdolenti. Saru wkoll madwar 30 spezzjoni minn qabel u ttieħdu kampjuni. Inħarġu diversi avviżi ta’ ħlas C18. Fis-seduta, ir-Renju Unit qal li l-miżuri adottati fl-ambitu ta’ din l-operazzjoni kienu għadhom għaddejjin.

69. Fit‑28 ta’ Lulju 2015, l-OLAF organizza t-tieni laqgħa bilaterali ma’ HMRC. B’mod partikolari, dawn tal-aħħar indikaw li kienu qegħdin ikomplu jsegwu l-proċedura ta’ rkupru ta’ iktar minn GBP 800 miljun, fejn applikabbli permezz ta’ proċeduri legali, u li kienu fformaw grupp ta’ azzjoni multidixxiplinari fil-qafas tal-operazzjoni Breach intiż sabiex jeżamina s-sitwazzjoni tal-importaturi involuti fi traffiku frawdolenti. Madankollu, skont HMRC, l-użu ta’ indikaturi ta’ riskju bbażati fuq prezzijiet medji jkun kontroproduttiv u sproporzjonat meta wieħed iqis il-volum ta’ importazzjonijiet lejn ir-Renju Unit.

70. Fit‑3 ta’ Frar 2016, l-OLAF organizza t-tielet laqgħa bilaterali ma’ HMRC, li fiha dawn tal-aħħar qalu li r-Renju Unit kien ikkontrolla s-sittax‑il impriża kkonċernati fil-kuntest tal-Operazzjoni Snake. L-OLAF reġa’ rrakkomanda li HMRC jużaw indikaturi ta’ riskju fil-livell tal-Unjoni kollha bbażati fuq il-prezz minimu aċċettabbli. Huwa enfasizza l-perċentwali għoli ta’ importazzjonijiet lejn ir-Renju Unit meqjusa bħala li huma ssottovalutati u li kkawżaw telf sinjifikattiv fir-rigward tad-dazji doganali.

71. Fit-22 u t-23 ta’ Marzu 2016, l-OLAF organizza r-raba’ laqgħa bilaterali ma’ HMRC. Huwa afferma mill-ġdid l-utilità li jiġu implimentati l-indikaturi ta’ riskju fil-livell tal-Unjoni bħala miżura preventiva għall-importazzjoni u ppropona mezzi prattiċi għall-implimentazzjoni gradwali tagħhom mill-awtoritajiet tar-Renju Unit. L-OLAF reġa’ evalwa s-sitwazzjoni ta’ dak iż-żmien, u wera li t-telf ta’ riżorsi proprji tradizzjonali fir-Renju Unit kien qiegħed jintensifika, l-iktar minħabba l-abbuż fl-użu tal-proċedura doganali 42.

72. F’Lulju 2016, f’laqgħa bilaterali, l-OLAF ippreżenta rapport li juri li t-telf ta’ riżorsi proprji tradizzjonali kien qiegħed jiżdied fir-Renju Unit.

73. Fit‑18 u d‑19 ta’ Settembru 2016, f’laqgħa multilaterali, l-awtoritajiet Franċiżi ppreżentaw ir-riżultati tal-hekk imsejħa operazzjoni “Octopus”, operazzjoni mmexxija minn dawn l-awtoritajiet bil-parteċipazzjoni ta’ għaxar Stati Membri (fosthom ir-Renju Unit) u bl-appoġġ tal-OLAF. Mir-rapport finali dwar din l-operazzjoni jirriżulta li networks kriminali organizzati kienu wara l-frodi tas-sottovalutazzjoni. Id-destinatarju elenkat fid-dikjarazzjonijiet doganali ta’ importazzjoni kien kważi dejjem operatur inadempjenti jew impriża “phoenix”. Huma kkonkludew ukoll li l-maġġoranza l-kbira tal-merkanzija ttrasportata, ikkontrollata fi Franza fuq il-bażi ta’ kriterji ddefiniti minn qabel, kellha valuri ssottovalutati, iddikjarati b’mod frawdolenti fir-Renju Unit taħt il-proċedura doganali 42.

74. F’Ottubru 2016, l-awtoritajiet tar-Renju Unit wettqu operazzjoni sperimentali, imsejħa “Samurai”, li kienet immirata lejn importazzjonijiet minn żewġ operaturi, li waqfu mill-operazzjonijiet immedjatament wara li HMRC ikkontestaw d-dikjarazzjonijiet doganali tagħhom.

75. Fl‑1 ta’ Marzu 2017, l-OLAF għalaq l-investigazzjoni tiegħu dwar is-sottovalutazzjoni tal-importazzjonijiet fir-Renju Unit u ħareġ ir-rapport tiegħu (iktar ’il quddiem ir-“rapport OLAF”) li qal li importaturi fir-Renju Unit kienu evadew ammonti għoljin ta’ dazji doganali billi ppreżentaw mal-importazzjoni fatturi foloz, fatturi fittizji u dikjarazzjonijiet tal-valur doganali mhux korretti. L-OLAF żvela żieda serja fl-iskala tal-mekkaniżmu ta’ frodi ta’ sottovalutazzjoni li għaddiet mir-Renju Unit bejn l-2013 u l-2016. Dan il-perijodu kkoinċida mal-implimentazzjoni minn Stati Membri oħra ta’ profili ta’ riskju li straħu fuq l-għodda ta’ evalwazzjoni tar-riskji bbażata fuq prezzijiet medji kkorreġuti, kif irrakkomandat mill-OLAF.

76. Skont dan ir-rapport, matul il-perijodu msemmi, l-importazzjonijiet frawdolenti li għaddew mir-Renju Unit żdiedu b’mod sinjifikattiv, minħabba kontrolli inadegwati. Fl-2016, iktar minn 50 % tal-prodotti tessili u ta’ żraben miċ-Ċina importati fir-Renju Unit kienu ġew iddikjarati taħt il-prezzijiet minimi aċċettabbli, filwaqt li madwar 80 % tat-telf totali tar-riżorsi proprji tradizzjonali kienu attribwibbli għal sottovalutazzjoni ta’ prodotti tessili u ta’ żraben importati fir-Renju Unit.

77. Ir-rapport OLAF jippreċiża wkoll li gruppi kriminali organizzati li joperaw madwar l-Unjoni kienu wara din il-frodi. Il-biċċa l-kbira mill-importazzjonijiet lejn ir-Renju Unit kienu provvisti intiżi għas-suq iswed tat-tessuti u ta’ żraben fi Stati Membri oħra. Il-biċċa l-kbira minn dawn l-importazzjonijiet kienu saru billi ġiet abbużata l-proċedura doganali 42 ( 23 ). Għalhekk, l-OLAF ikkunsidra li l-evażjoni tal-VAT dovuta fl-Istati Membri tad-destinazzjoni finali tal-merkanzija, b’mod partikolari l-Ġermanja, Spanja, Franza u l-Italja, kienet ukoll sostanzjali. L-OLAF enfasizza li r-Renju Unit ma kienx applika profili ta’ riskju bbażati fuq prezzijiet minimi aċċettabbli, kif kien irrakkomandalu, u ma kienx wettaq kontrolli doganali xierqa mal-importazzjoni, ħlief għal xahar matul l-Operazzjoni Snake ( 24 ).

78. Bħala riżultat, skont dan ir-rapport, ir-Renju Unit ħareġ għal ċirkulazzjoni libera, mingħajr kontrolli doganali, prodotti tessili u ta’ żraben issottovalutati ġejjin miċ-Ċina, b’mod li parti sostanzjali tad-dazji doganali ma nġabrux u lanqas tqiegħdu għad-dispożizzjoni tal-baġit tal-Unjoni. Għalhekk, l-OLAF ikkalkola, fir-rapport tiegħu, it-telf li jirriżulta minn riżorsi proprji tradizzjonali għall-perijodu li għadda bejn l-2013 u l-2016 ( 25 ). B’mod iktar speċifiku, huwa ddetermina, għall-kodiċi tan-Nomenklatura Magħquda ta’ kull prodott ikkonċernat, il-kwantità (f’kg) tal-merkanzija ssottovalutata (meqjusa bħala l-merkanzija ddikjarata b’valur taħt il-prezz minimu aċċettabbli kkonċernat), u d-differenza bejn il-valur iddikjarat u l-prezz medju kkorreġut ikkonċernat (prezz medju kkorreġut għall-Unjoni‑28) tal-prodott ikkonċernat, imbagħad applika r-rata ta’ dazju doganali fis-seħħ għal din id-differenza. F’dan il-kuntest, l-OLAF irrakkomanda lil HMRC jieħdu l-miżuri xierqa kollha sabiex jirkupraw l-ammont imsemmi u sabiex japplikaw indikaturi ta’ riskju.

79. Bejn Novembru 2016 u Ottubru 2018, bis-saħħa tad-dispożizzjonijiet tar-Regolament Nru 608/2014 relatati mal-kontroll u s-superviżjoni tar-riżorsi proprji tradizzjonali, l-uffiċjali awtorizzati tal-Kummissjoni wettqu ħames spezzjonijiet relatati, b’mod partikolari, mas-sottovalutazzjoni.

80. Matul il-missjoni ta’ spezzjoni 16‑11‑1, li saret bejn l‑14 u t‑18 ta’ Novembru 2016, il-Kummissjoni, wara li kkonstatat li l-ammonti ta’ dazji doganali li kienu ġew annullati fil-kontabbiltà B kienu jikkorrispondu mad-djun addizzjonali inizjalment mitluba permezz tal-ħruġ tal‑24 avviż ta’ ħlas C18 Snake relatati mal-importazzjonijiet issottovalutati misjuba fil-kuntest tal-Operazzjoni Snake iżda sussegwentement irtirati, stiednet lill-awtoritajiet tar-Renju Unit jiddeterminaw il-valur doganali tad-dikjarazzjonijiet kollha tal-importazzjoni kkonċernati, jerġgħu jikkalkolaw id-dazji addizzjonali dovuti fuq dawn il-valuri, idaħħlu d-djun korrispondenti fil-kontabbiltà B u jirkupraw l-ammonti kkonċernati malajr kemm jista’ jkun.

81. Hija staqsiet wkoll lil dawn l-awtoritajiet jekk applikawx l-għodda tal-prezzijiet medji kkorreġuti żviluppata mill-OLAF sabiex jiġu identifikati importazzjonijiet issottovalutati, jekk wettqux verifiki fiżiċi waqt l-isdoganament u jekk talbux sistematikament il-ħlas ta’ garanzija li tkopri d-dazji li jistgħu jkunu eliġibbli skont l-Artikolu 248(1) tar-Regolament ta’ Implimentazzjoni.

82. Matul il-missjoni ta’ spezzjoni 17‑11‑1, imwettqa mit‑8 sat‑12 ta’ Mejju 2017, il-Kummissjoni għażlet tnax‑il dikjarazzjoni ta’ importazzjoni ppreżentati matul l-ewwel trimestru tal-2017 u li kellhom valuri partikolarment baxxi, sabiex issir verifika fuq il-post. L-eżami kkonferma li t-tnax‑il kunsinna koperti minn dawn id-dikjarazzjonijiet ġew irrilaxxati għal ċirkulazzjoni libera fl-Unjoni mingħajr kontroll u mingħajr il-kostituzzjoni ta’ garanzija. L-awtoritajiet tar-Renju Unit ikkonfermaw li ma kinux daħħlu fis-seħħ il-miżuri mitluba mill-OLAF wara l-Operazzjoni Snake fl-2014, u għal darba oħra fir-rapport ta’ spezzjoni 16-11-1. Huma spjegaw li dan kien prinċipalment minħabba l-evalwazzjoni tal-konsulenti legali tagħhom li l-ebda metodu ta’ evalwazzjoni aċċettabbli ma kien disponibbli. Madankollu, l-importazzjonijiet inkwistjoni huma eżaminati mill-grupp ta’ azzjoni stabbilit fil-qafas tal-Operazzjoni Breach.

83. Matul il-missjoni ta’ spezzjoni 17‑11‑2, li saret bejn it‑13 u s‑17 ta’ Novembru 2017, ħames dikjarazzjonijiet ta’ importazzjoni b’valuri partikolarment baxxi u li jikkonċernaw importaturi diġà identifikati bħala parti mill-Operazzjoni Snake bħala frodisti potenzjali kienu ġew eżaminati minn uffiċjali tal-Kummissjoni fuq il-bażi ta’ wieħed mill-24 avviż ta’ ħlas C18 Snake li jirriżultaw minn din l-operazzjoni għal ammont totali ta’ GBP 62003 024.23. Madankollu, irriżulta li kien impossibbli li jinstabu d-djun li jikkorrispondu mad-dikjarazzjonijiet differenti ta’ importazzjoni, li, skont HMRC, iġġustifikaw l-annullament ta’ dawn id-djun.

84. Matul din il-missjoni, l-awtoritajiet tar-Renju Unit informaw lill-uffiċjali tal-Kummissjoni bit-tnedija minn HMRC, mit‑12 ta’ Ottubru 2017, tal-operazzjoni magħrufa bħala “Swift Arrow”. Ir-Renju Unit spjega li l-profili tar-riskju użati f’din l-operazzjoni kienu bbażati mhux fuq il-limiti stabbiliti mill-OLAF iżda fuq il-limiti jew profili ta’ riskju nazzjonali stabbiliti minn HMRC fuq il-bażi biss ta’ importazzjonijiet fir-Renju Unit. Madankollu, dawn il-profili ġew applikati biss għal ċerti operaturi li qabel kienu identifikati bħala attivi f’kummerċ frawdolenti. Il-containers misjuba minn dawn il-profili ta’ riskju huma suġġetti għal kontrolli fiżiċi min-naħa tal-awtoritajiet tar-Renju Unit matul l-isdoganament. Jekk dawn jikkunsidraw li l-valur iddikjarat ma huwiex ġustifikat, huma għandhom jeżiġu ħlas bħala garanzija qabel ma l-merkanzija tiġi rrilaxxata.

85. Matul il-missjoni ta’ spezzjoni 18‑11‑1, imwettqa bejn is-16 u l‑20 ta’ April 2018, 25 dikjarazzjoni ta’ importazzjoni marbuta mal-perijodu bejn it‑12 ta’ Ottubru 2017, il-bidu tal-operazzjoni msejħa “Swift Arrow”, u l‑31 ta’ Diċembru 2017 kienu ġew spezzjonati mill-uffiċjali tal-Kummissjoni. Kien ġie kkonstatat li sebgħa biss minn 25 dokument b’valur estremament baxx kienu ġew skoperti mill-profil tar-riskju żviluppat minn HMRC u li t-18‑il container l-ieħor kienu ġew irrilaxxati għal ċirkulazzjoni libera mingħajr ma ġie kkontestat il-valur doganali. L-awtoritajiet tar-Renju Unit indikaw li, mit-tnedija tal-Operazzjoni Swift Arrow, il-profil tar-riskju kien ġie aġġustat sabiex jinkludi iktar operaturi, kodiċijiet tan-Nomenklatura Magħquda (NM) u punti tad-dħul, b’mod li kieku l-importazzjonijiet inkwistjoni saru f’April 2018, il-profil kien isib ħdax‑il dikjarazzjoni addizzjonali.

86. Barra minn hekk, skont dawn l-awtoritajiet, bosta mill-operaturi magħżula interrompew l-importazzjonijiet tagħhom hekk kif dawn ġew inklużi fil-profili tar-riskju, ġew suġġetti għal kontrolli qabel ir-rilaxx u ntalbu jħallsu garanziji qabel ir-rilaxx tal-merkanzija.

87. Dawn l-awtoritajiet, madankollu, irrifjutaw li jiżvelaw id-dettalji tal-metodu ta’ kalkolu użat minn HMRC sabiex jiddeterminaw il-garanziji meħtieġa fil-kuntest tal-Operazzjoni Swift Arrow u sabiex jistabbilixxu l-ordnijiet ta’ rkupru a posteriori, jiġifieri l-avviżi ta’ ħlas C18 Snake.

88. Fix-xahar ta’ Mejju 2018, fil-kuntest tal-Operazzjoni Breach, ir-Renju Unit ħareġ avviżi ta’ ħlas C18 (iktar ’il quddiem l-“avviż ta’ ħlas C18 Breach”), għal ammont totali ta’ GBP 25 miljun għal perijodu li jmur lura għall-2015.

89. Matul il-missjoni ta’ spezzjoni 18‑11‑2, li saret bejn it‑8 u t‑12 ta’ Ottubru 2018, l-awtoritajiet tar-Renju Unit komplew b’dan ir-rifjut. Min-naħa l-oħra, huma kkonfermaw li kienu kkonstataw, f’April 2018, dazji addizzjonali għal seba’ operaturi, li bosta minnhom kienu diġà fil-mira matul l-Operazzjoni Snake, għal ammont totali ta’ GBP 19434 197.73.

B. Il-proċedura prekontenzjuża

90. Permezz ta’ ittri tal‑24 ta’ Marzu 2017 u tat‑28 ta’ Lulju 2017, il-Kummissjoni staqsiet lir-Renju Unit dwar is-segwitu għar-rapport OLAF. Hija indikat li ma rċeviet l-ebda informazzjoni konkreta addizzjonali mir-Renju Unit u li ma kien hemm l-ebda indikazzjoni li r-Renju Unit kien ħa l-miżuri xierqa sabiex jipprekludi l-frodi ta’ sottovalutazzjoni kkonstatata f’dan ir-rapport. Fin-nuqqas ta’ informazzjoni kuntrarja, il-Kummissjoni indikat li kienet obbligata titlob lir-Renju Unit jagħmel disponibbli ammont ta’ riżorsi proprji tradizzjonali li jikkorrispondu għat-telf iddeterminat mill-OLAF (wara tnaqqis tal-ispejjeż tal-ġbir).

91. F’waħda mit-tliet ittri tat‑28 ta’ Lulju 2017, hija talbet ukoll li tkun informata bl-azzjoni meħuda mill-awtoritajiet tar-Renju Unit dwar ir-rapport tal-missjoni ta’ spezzjoni 16‑11‑1, u sostniet it-talba tagħha f’dan ir-rigward li jkollha għad-dispożizzjoni tagħha l-evalwazzjoni legali li wasslet għall-annullament tal-24 avviż ta’ ħlas C18 Snake kif ukoll il-lista ta’ dikjarazzjonijiet relatati ma’ kull wieħed mill-24 fajl, inklużi l-kalkoli magħmula sabiex jiġu kkonstatati d-djun doganali.

92. B’ittri tat-8 ta’ Awwissu 2017 u tat-12 ta’ Ottubru 2017, ir-Renju Unit wieġeb għal dawn il-mistoqsijiet. Rigward, l-ewwel nett, ir-rapport OLAF, ir-Renju Unit irrileva li kienu ttieħdu miżuri sabiex tiġi miġġielda l-problema ta’ sottovalutazzjoni bħat-tnedija tal-Operazzjoni Breach. Id-dritt tal-Unjoni lanqas ma jimponi xi mudell partikolari ta’ kontroll, għalhekk huwa f’idejn kull Stat Membru li jiddeċiedi kif l-aħjar japplika l-liġi. Miżuri ta’ kontroll ta’ qabel ir-rilaxx, inkluż it-teħid ta’ garanziji, ma humiex, barra minn hekk, min-natura tagħhom iktar effettivi minn miżuri a posteriori bħal dawk żviluppati mir-Renju Unit. Il-metodoloġija tal-OLAF, peress li hija bbażata fuq l-applikazzjoni ta’ data fil-livell tal-Unjoni, la hija robusta u lanqas xierqa għar-Renju Unit. Dan il-mudell huwa suġġett għal kritika, u huwa għalhekk li r-Renju Unit żviluppa l-approċċ tiegħu stess li ma fihx id-difetti fil-metodoloġija tal-OLAF. Imbagħad, fir-rigward tas-segwitu għar-rapport tal-missjoni ta’ spezzjoni 16‑11‑1, ir-Renju Unit indika li r-raġuni għall-annullament tal-24 avviż ta’ ħlas C18 Snake u l-irtirar tal-ammonti mill-kontabbiltà B korrispondenti kienet l-inkapaċità tiegħu li jipprova l-ammont tal-valuri reali tal-merkanzija importata, iżda li grupp ta’ esperti kellu jirrimedja din il-problema bħala parti mill-Operazzjoni Breach. Fl-aħħar nett, ir-Renju Unit tenna li ma setax jikkonforma mat-talba sabiex issir disponibbli l-evalwazzjoni legali ta’ HMRC li wasslet għall-annullament tal-avviżi ta’ ħlas C18 Snake, filwaqt li semma f’dan ir-rigward raġunijiet ta’ kunfidenzjalità u protezzjoni tas-segretezza professjonali bejn avukat u l-klijent tiegħu.

93. Fid‑9 ta’ Marzu 2018, il-Kummissjoni indirizzat ittra ta’ intimazzjoni lir-Renju Unit.

94. Ir-Renju Unit wieġeb għal din l-ittra fit-22 ta’ Ġunju 2018. F’anness għal din l-aħħar ittra, dan l-Istat talab li tintbagħatlu verżjoni sħiħa tar-rapport OLAF, peress li kellu biss verżjoni ta’ dan ir-rapport mhux kompleta, u li l-Kummissjoni tipprovdih bi tweġibiet għal mistoqsijiet iddettaljati dwar il-metodu użat sabiex tikkalkola l-ammonti ta’ riżorsi proprji tradizzjonali mitluba.

95. Fl‑24 ta’ Settembru 2018, il-Kummissjoni indirizzat opinjoni motivata lir-Renju Unit li fiha wieġbet b’mod partikolari għat-talbiet mressqa minn dan l-Istat fl-anness għall-ittra tiegħu tat‑22 ta’ Ġunju 2018 u stabbilixxiet terminu għal risposta ta’ xahrejn.

96. Fid‑19 ta’ Diċembru 2018, il-Kummissjoni, billi ma rċevietx risposta mir-Renju Unit għall-opinjoni motivata fit-terminu li kien ingħatalu, iddeċidiet li tippreżenta dan ir-rikors għal nuqqas ta’ twettiq ta’ obbligu quddiem il-Qorti tal-Ġustizzja, wara li informat lir-Renju Unit, fit-18 ta’ Diċembru 2018, li kienet ser tieħu din id-deċiżjoni l-għada.

97. Fid‑9 ta’ Jannar 2019, saret laqgħa teknika bejn l-awtoritajiet tar-Renju Unit u l-Kummissjoni, li matulha kumpannija ta’ konsulenza ppreżentat il-konklużjonijiet tagħha, li kienu inklużi f’rapport ikkummissjonat mir-Renju Unit.

98. Fil‑11 ta’ Frar 2019, ir-Renju Unit bagħat lill-Kummissjoni t-tweġiba tiegħu għall-opinjoni motivata, li tikkonsisti f’nota ta’ kopertura u anness li fih rapport minn kumpannija ta’ konsulenza.

IV. Il-proċedura quddiem il-Qorti tal-Ġustizzja

99. Fis‑7 ta’ Marzu 2019, billi kkunsidrat li l-argumenti mressqa mir-Renju Unit ma ppermettewx li l-ilmenti magħmula fl-opinjoni motivata jiġu kkonfutati, il-Kummissjoni ppreżentat dan ir-rikors.

100. Ir-Renju tal-Belġju, ir-Repubblika tal-Estonja, ir-Repubblika Ellenika, ir-Repubblika tal-Latvja, ir-Repubblika Portugiża u r-Repubblika Slovakka (iktar ’il quddiem, meħuda flimkien, l-“intervenjenti”), issottomettew noti ta’ intervent favur ir-Renju Unit f’din il-kawża.

101. Permezz ta’ ittra tas‑6 ta’ Ġunju 2020, ir-Renju Unit ressaq talba għal miżuri istruttorji jew ta’ organizzazzjoni tal-proċedura sabiex il-Qorti tal-Ġustizzja tordna lill-Kummissjoni twieġeb sensiela ta’ mistoqsijiet, li wħud minnhom kienu diġà saru fit-talbiet għall-informazzjoni li r-Renju Unit ressaq lill-Kummissjoni fit‑22 ta’ Ġunju 2018 u fit‑22 ta’ Marzu 2019. Permezz ta’ ittra tal‑11 ta’ April 2019, ir-Renju Unit talab lill-Qorti tal-Ġustizzja tordna lill-Kummissjoni twieġeb il-mistoqsijiet magħmula fit-talba tat‑22 ta’ Marzu 2019 (iktar ’il quddiem it-“talba għal informazzjoni ddefinita mill-ġdid”) ( 26 ).

102. Permezz ta’ ittra tal‑14 ta’ Ottubru 2020, il-Qorti tal-Ġustizzja indirizzat mistoqsijiet lill-Kummissjoni u lir-Renju Unit b’talba għal tweġiba bil-miktub. B’atti bil-miktub tas-16 ta’ Novembru 2020, dawn il-partijiet weġbuha.

103. Saret seduta fit-8 ta’ Diċembru 2020 li matulha ġew ippreżentati osservazzjonijiet orali, minn naħa, mir-Renju Unit, li insostenn tiegħu intervjenew ir-Repubblika tal-Estonja, ir-Repubblika tal-Latvja u r-Repubblika Portugiża, kif ukoll, min-naħa l-oħra, mill-Kummissjoni. Dawn il-partijiet intalbu jiffokaw is-sottomissjonijiet tagħhom fuq il-kontenut tat-tweġibiet imsemmija fil-punt preċedenti ta’ dawn il-konklużjonijiet.

V. Talbiet tal-partijiet

104. Fir-rikors tagħha, il-Kummissjoni titlob lill-Qorti tal-Ġustizzja tikkonstata li, – billi ma qiesx l-ammonti korretti ta’ dazji doganali u billi ma għamilx disponibbli l-ammont korrett ta’ riżorsi proprji tradizzjonali u riżorsi proprji [ibbażati fuq il-VAT] relatati ma’ ċerti importazzjonijiet ta’ prodotti tessili u ta’ żraben miċ-Ċina, ir-Renju Unit naqas milli jissodisfa l-obbligi tiegħu taħt l-Artikoli 2 u 8 tad-Deċiżjoni 2014/335, l-Artikoli 2 u 8 tad-Deċiżjoni 2007/436, l-Artikoli 2, 6, 9, 10, 12 u 13 tar-Regolament Nru 609/2014, l-Artikoli 2, 6, 9, 10, 11 u 17 tar-Regolament Nru 1150/2000, l-Artikolu 2 tar-Regolament Nru 1553/89, kif ukoll l-Artikolu 105(3) tal-Kodiċi Doganali tal-Unjoni u l-Artikolu 220(1) tal-Kodiċi Doganali tal-Komunità; – bħala konsegwenza ta’ nuqqas ta’ osservanza tal-obbligi tiegħu skont l-Artikolu 4(3) TUE, l-Artikolu 325 u l-Artikolu 310(6) TFUE, tal-Artikoli 3 u 46 tal-Kodiċi Doganali tal-Unjoni, l-Artikolu 13 tal-Kodiċi Doganali tal-Komunità, tal-Artikolu 248(1) tar-Regolament ta’ Applikazzjoni, l-Artikolu 244 tar-Regolament ta’ Implimentazzjoni u l-Artikolu 2(1)(b) u (d), tal-Artikoli 83, 85, 86 u 87, u tal-Artikolu 143(1)(d) u l-paragrafu 2 tad-Direttiva 2006/112; – [It-telf korrispondenti tar-riżorsi proprji tradizzjonali, [li għandhom ikunu] disponibbli għall-baġit tal-Unjoni (bit-tnaqqis tal-ispejjeż tal-ġbir) jammonta għal: – EUR 496025 324.30 EUR fl-2017 (sal-11 ta’ Ottubru 2017 inkluż); – EUR 646809 443.80 EUR fl-2016; – EUR 535290 329.16 fl-2015; – EUR 480098 912.45 fl-2014; – EUR 325230 822.55 fl-2013; – EUR 173404 943.81 fl-2012; – EUR 22777 312.79 fl-2011.] ( 27 ) – billi naqas milli jipprovdi l-informazzjoni kollha meħtieġa lill-Kummissjoni sabiex tiddetermina l-ammont tat-telf ta’ riżorsi proprji tradizzjonali u billi naqas milli jipprovdi, kif mitlub, il-kontenut tal-evalwazzjoni legali tas-servizz legali ta’ HMRC jew ir-raġunijiet għad-deċiżjoni li wasslu għall-annullament tad-djun doganali stabbiliti, ir-Renju Unit naqas milli jwettaq l-obbligi tiegħu taħt l-Artikolu 4(3) TUE u l-Artikolu 2(2) u (3)(d) tar-Regolament Nru 608/2014; u – tikkundanna lir-Renju Unit tal-Gran Brittanja u l-Irlanda ta’ Fuq għall-ispejjeż.

105. Ir-Renju Unit jitlob li l-Qorti tal-Ġustizzja jogħġobha: – tiddikjara r-rikors totalment jew parzjalment inammissibbli; – sussidjarjament, tikkonstata li – ir-Renju Unit ma naqasx fl-obbligu tiegħu li jiġġieled kontra l-frodi, kemm fir-rigward tar-riżorsi proprji tradizzjonali kif ukoll fir-rigward tal-kooperazzjoni leali; – il-miżuri meħudin mir-Renju Unit ma kellhom l-ebda konsegwenzi għall-baġit tal-Unjoni, u huwa għalhekk li ma jistax jinżamm responsabbli sabiex jikkumpensa lill-Unjoni għall-inqas ammont; – sussidjarjament, jekk il-Qorti tal-Ġustizzja tikkonstata nuqqas partikolari li jirriżulta f’telf għall-Unjoni, tippermetti lir-Renju Unit jevalwa u jiddikjara r-riżorsi proprji tradizzjonali addizzjonali li jirriżultaw mill-konstatazzjoni ta’ responsabbiltà, mingħajr ma tiddetermina hija stess l-ammont ta’ telf ta ’ dawn ir-riżorsi; – iktar sussidjarjament, fil-każ li l-Qorti tal-Ġustizzja tiddeċiedi li taqta’ t-talba dwar telf ta’ riżorsi proprji tradizzjonali, teżamina l-evalwazzjoni ta’ dak it-telf magħmula mir-Renju Unit; – iktar sussidjarjament, fil-każ li l-Qorti tal-Ġustizzja ma tapprovax l-għażliet metodoloġiċi tar-Renju Unit, “tagħraf li l-Kummissjoni għandha, fl-evalwazzjoni tagħha tat-telf ta’ riżorsi proprji tradizzjonali, tissodisfa l-istandard ta’ prova applikabbli f’azzjonijiet għal danni kontra Stat Membru, ħaġa li ma għamlitx”; – tiċħad l-ilment marbut mar-riżorsi proprji ġejjin mill-VAT, minħabba nuqqas ta’ bażi legali u ta’ kwantifikazzjoni; u – tikkundanna lill-Kummissjoni għall-ispejjeż.

106. L-Istati Membri intervenjenti kollha essenzjalment jitolbu li r-rikors jiġi miċħud. Ir-Repubblika Slovakka u r-Repubblika Portugiża jitolbu wkoll li l-Kummissjoni tiġi ordnata tħallas l-ispejjeż kollha.

VI. Fuq ir-rikors

107. Qabel ma jiġu eżaminati l-motivi mressqa mill-Kummissjoni insostenn tar-rikors tagħha, huwa xieraq li jiġu eżaminati l-eċċezzjonijiet ta’ inammissibbiltà mqajma mir-Renju Unit fir-risposta tiegħu (Taqsima A). Fil-mertu, dan ir-rimedju huwa artikolat, essenzjalment, fuq erba’ motivi. Fl-ewwel lok, il-Kummissjoni ssostni li, matul il-perijodu ta’ ksur, ir-Renju Unit ma ħax miżuri sabiex jipproteġi l-interessi finanzjarji tal-Unjoni, u dan in-nuqqas jikkostitwixxi ksur kemm tal-obbligi ġenerali fil-protezzjoni tal-interessi finanzjarji tal-Unjoni u l-ġlieda kontra frodi kif ukoll tal-obbligu għall-awtoritajiet doganali li jieħdu miżuri sabiex jipproteġu l-interessi finanzjarji tal-Unjoni, li jwettqu kontrolli fuq il-bażi ta’ analiżi tar-riskju u li jeħtieġu l-ħlas ta’ garanziji (Taqsima B). Fit-tieni lok, il-Kummissjoni ssostni li r-Renju Unit kiser id-dispożizzjonijiet tar-regoli dwar ir-riżorsi proprji, peress li d-dazji doganali fuq merkanzija importata ma ġewx ikkalkolati b’mod korrett u l-ammonti korrispondenti ta’ riżorsi proprji relatati ma’ dawn id-dazji ma kinux ġew stabbiliti jew mqiegħda għad-dispożizzjoni tal-baġit tal-Unjoni meta kellhom ikunu disponibbli (Taqsima Ċ). Fit-tielet lok, huwa neċessarju li jiġi eżaminat l-argument li jallega ksur tal-obbligu ta’ kooperazzjoni leali kif sanċit fl-Artikolu 4(3) TUE (Taqsima D). Fir-raba’ lok, il-Kummissjoni targumenta, essenzjalment, li, peress li naqas milli jiddetermina b’mod korrett il-valur doganali tal-merkanzija ssottovalutata mal-importazzjoni minħabba n-nuqqas ta’ miżuri ta’ kontroll effettivi, ir-Renju Unit kiser il-leġiżlazzjoni tal-VAT u naqas milli jagħmel ir-riżorsi proprji kollha ġejjin mill-VAT disponibbli għall-baġit tal-Unjoni (Taqsima E).

A. Fuq l-ammissibbiltà

108. Fir-risposta tiegħu, ir-Renju Unit iqajjem ħames kategoriji ta’ eċċezzjonijiet ta’ inammissibbiltà bbażati, fl-ewwel lok, fuq il-ksur tad-drittijiet tad-difiża fil-kuntest tal-proċedura prekontenzjuża u ta’ dik quddiem il-Qorti tal-Ġustizzja, fit-tieni lok, tal-irregolarità tal-proċedura prekontenzjuża u tar-rikors rigward l-inklużjoni tal-VAT taħt il-proċedura doganali 42 ( 28 ), fit-tielet lok, ta’ ksur mill-Kummissjoni tal-prinċipji ta’ aspettattivi leġittimi, ta’ ċertezza legali, ta’ estoppel u ta’ kooperazzjoni leali, fir-raba’ lok, l-impossibbiltà li jiġi ordnat li jinżammu ammonti abbażi tal-Artikolu 258 TFUE, u, fil-ħames lok, in-natura prematura tar-rikors fir-rigward tal-perijodu mill-1 ta’ Mejju 2015 sal‑11 ta’ Ottubru 2017.

109. Il-ħames oġġezzjoni ta’ inammissibbiltà hija intrinsikament marbuta mal-eżami tal-argumenti fil-mertu tat-tieni motiv dwar in-nuqqas li jiġu kkonstatati u mqiegħda għad-dispożizzjoni tal-baġit tal-Unjoni fil-limitu ta’ żmien stabbilit riżorsi proprji li jikkorrispondu mad-dazji doganali. Għalhekk, l-argument tar-Renju Unit relatat man-natura prematura tal-appell prekoċi fir-rigward tal-perijodu mill‑1 ta’ Mejju 2015 sal‑11 ta’ Ottubru 2017 ippreżentat fil-kuntest ta’ din l-eċċezzjoni ta’ inammissibbiltà huwa intiż, fir-realtà, li jqiegħed f’dubju n-nuqqas ilmentat fil-kuntest tat-tieni motiv u li jnaqqas il-portata tat-telf ta’ riżorsi proprji tradizzjonali li l-Kummissjoni qiegħda titlob il-konstatazzjoni tagħhom. Għalhekk, nipproponi li l-ħames kategorija ta’ eċċezzjoni ta’ inammissibbiltà tiġi analizzata fil-kuntest tal-eżami fil-mertu ta’ dan il-motiv.

110. Għalhekk, għandhom jiġu eżaminati, qabelxejn, l-ewwel erba’ kategoriji ta’ eċċezzjonijiet ta’ inammissibbiltà sabiex jiġi ddeterminat jekk ir-rikors preżenti ta’ nuqqas ta’ twettiq ta’ obbligu ppreżentat mill-Kummissjoni huwiex ammissibbli.

1. Fuq l-eċċezzjoni ta’ inammissibbiltà bbażata fuq ksur allegat tad-drittijiet tad-difiża tar-Renju Unit matul il-proċedura prekontenzjuża u dik ta’ quddiem il-Qorti tal-Ġustizzja

111. Ir-Renju Unit isostni, essenzjalment, li dan ir-rikors huwa inammissibbli għar-raġuni li d-drittijiet tad-difiża tiegħu ma ġewx irrispettati la fil-proċedura prekontenzjuża u lanqas fil-proċedura quddiem il-Qorti tal-Ġustizzja.

112. B’mod preliminari, minn naħa, għandu jiġi mfakkar li, fir-rigward tal-proċedura prekontenzjuża, jirriżulta mill-ġurisprudenza stabbilita tal-Qorti tal-Ġustizzja li l-iskop ta’ din tal-aħħar huwa li tagħti lill-Istat Membru kkonċernat l-opportunità kemm sabiex jikkonforma mal-obbligi tiegħu skont id-dritt tal-Unjoni kif ukoll sabiex jasserixxi b’mod utli l-mezzi ta’ difiża tiegħu kontra l-ilmenti mressqa mill-Kummissjoni ( 29 ). Ir-regolarità ta’ din il-proċedura tikkostitwixxi garanzija essenzjali meħtieġa mit-Trattat FEU mhux biss għall-protezzjoni tad-drittijiet tal-Istat Membru inkwistjoni, iżda wkoll sabiex tiżgura li l-proċedura kontenzjuża eventwali jkollha bħala l-oġġett tagħha tilwima ddefinita b’mod ċar ( 30 ).

113. Barra minn hekk, għalkemm l-opinjoni motivata għandu jkun fiha dikjarazzjoni koerenti u ddettaljata tar-raġunijiet li wasslu lill-Kummissjoni għall-konvinzjoni li l-Istat Membru kkonċernat naqas milli jwettaq wieħed mill-obbligi tiegħu taħt it-Trattat, l-ittra ta’ intimazzjoni ma tistax tkun suġġetta għal rekwiżiti ta’ preċiżjoni stretti bħal dawk li għandha tissodisfa l-opinjoni motivata, billi din tista’ tikkonsisti biss fl-ewwel sommarju qasir tal-ilmenti. Għalhekk xejn ma jimpedixxi lill-Kummissjoni milli tispjega fid-dettall, fl-opinjoni motivata, l-ilmenti li hija diġà tkun resqet b’mod iktar ġenerali fl-ittra ta’ intimazzjoni ( 31 ).

114. Min-naħa l-oħra, fir-rigward tal-proċedura kontenzjuża, hija ġurisprudenza stabbilita li, fil-kuntest ta’ rikors ippreżentat skont l-Artikolu 258 TFUE, dan tal-aħħar għandu jippreżenta l-ilmenti b’mod koerenti u preċiż, sabiex jippermettu lill-Istat Membru u lill-Qorti tal-Ġustizzja jifhmu eżattament il-portata tal-ksur tad-dritt tal-Unjoni lmentat, li hija kundizzjoni meħtieġa sabiex dan l-Istat ikun jista’ jressaq l-argumenti ta’ difiża tiegħu u sabiex il-Qorti tal-Ġustizzja tkun tista’ tivverifika l-eżistenza tan-nuqqas ta’ twettiq ta’ obbligu allegat ( 32 ). B’mod partikolari, ir-rikors tal-Kummissjoni għandu jkollu dikjarazzjoni koerenti u ddettaljata tar-raġunijiet li wassluha tikkonkludi li l-Istat Membru kkonċernat naqas milli jwettaq wieħed mill-obbligi tiegħu taħt it-Trattat ( 33 ).

115. Huwa fid-dawl ta’ din il-ġurisprudenza li għandu jiġi ddeterminat jekk il-Kummissjoni żguratx ir-rispett tad-drittijiet tad-difiża fir-rigward tar-Renju Unit matul il-proċedura prekontenzjuża u fil-kuntest ta’ din il-proċedura.

116. Fl-ewwel lok, ir-Renju Unit isostni ksur tad-drittijiet tad-difiża tiegħu peress li l-Kummissjoni ma segwietx biżżejjed la l-ewwel talba tiegħu għal informazzjoni ( 34 ), u lanqas għat-talba ta’ informazzjoni ddefinita mill-ġdid, speċjalment fir-rigward ta’ informazzjoni li hija meħtieġa sabiex dan l-Istat ikun jista’ jirrikostitwixxi l-ammont ta’ riżorsi proprji tradizzjonali mitluba mill-Kummissjoni fit-talba tagħha.

117. Fil-kontroreplika tiegħu, ir-Renju Unit isostni li l-informazzjoni teknika ddettaljata mogħtija mill-Kummissjoni fir-risposta tagħha xorta ma tippermettilux jirrikostitwixxi dan l-ammont. Jibqgħu inċertezzi sinjifikattivi, b’mod partikolari fir-rigward tal-metodu użat mill-Kummissjoni sabiex tikkorreġi d-data jew fir-rigward ta’ jekk id-data mhux aggregata disponibbli għar-Renju Unit tikkorrispondix għad-data aggregata ta’ kuljum użata mill-Kummissjoni fil-kalkoli tagħha ta’ telf ta’ riżorsi proprji tradizzjonali, jiġifieri d-data Sorveljanza 2.

118. Ir-Renju Unit iqis li l-Kummissjoni kisret id-drittijiet tad-difiża u l-prinċipju ta’ kooperazzjoni leali meta kkomunikatlu tard, jiġifieri fl-istadju tar-replika, parti mill-informazzjoni mitluba. Huwa jikkontesta wkoll ir-rifjut tal-Kummissjoni li tipprovdilu informazzjoni dwar il-miżuri meħuda mill-Istati Membri l-oħra sabiex tiġi miġġielda l-frodi ta’ sottovalutazzjoni inkwistjoni. Issa, din l-informazzjoni kienet meħtieġa sabiex jiddefendi lilu nnifsu kontra l-allegazzjonijiet imressqa mill-Kummissjoni li kienu ttieħdu miżuri xierqa fi Stati Membri oħra, li kienu pproduċew riżultati fil-ġlieda kontra l-importazzjonijiet issottovalutati. Din tkun rilevanti wkoll sabiex jiġi ddeterminat jekk il-miżuri meħuda mir-Renju Unit jaqgħux fil-marġni ta’ diskrezzjoni tiegħu u jikkostitwixxux approċċ raġonevoli għall-ġlieda kontra l-frodi kkonċernata u sabiex jitressqu argumenti dwar ir-rabta kawżali bejn l-imġiba żbaljata tal-awtoritajiet tar-Renju Unit u n-nuqqas ta’ teħid inkunsiderazzjoni tar-riżorsi proprji tradizzjonali.

119. Fit-tieni lok, ir-Renju Unit jilmenta li l-Kummissjoni kkompromettiet il-kapaċità tiegħu li jkollu aċċess għad-data kollha meħtieġa għad-difiża tiegħu, peress li naqset milli tipprovdi lil dan l-Istat bl-informazzjoni meħtieġa dwar il-kalkoli tagħha relatati mar-riżorsi proprji tradizzjonali għall-perijodu bejn l-2011 u l-2014.

120. Fil-fehma tiegħi, dawn l-argumenti għandhom jiġu miċħuda.

121. F’dan ir-rigward, għal dak li jikkonċerna l-eċċezzjoni ta’ inammissibbiltà bbażata fuq in-nuqqas ta’ tweġiba għat-talba għal informazzjoni, li kienet mehmuża mar-risposta għall-ittra ta’ intimazzjoni tat‑22 ta’ Ġunju 2018, għandu jiġi nnotat li, fl-opinjoni motivata tagħha tat‑23 ta’ Settembru 2018 ( 35 ), il-Kummissjoni wieġbet espressament għal din it-talba.

122. B’mod iktar partikolari, fit-tweġiba tiegħu għall-ittra ta’ intimazzjoni, dan l-Istat Membru lmenta mal-Kummissjoni dwar il-fatt li l-Anness 2 tar-rapport OLAF tal‑1 ta’ Marzu 2017 ma kienx komplet u li bosta paġni kienu neqsin. F’dan ir-rigward, f’din l-opinjoni motivata, il-Kummissjoni spjegat li dan l-anness kien ġie ssostitwit bl-Anness 7 tar-rapport OLAF tal‑1 ta’ Marzu 2017, li kien fih l-informazzjoni kollha dwar il-metodoloġija użata mill-OLAF. Hija żiedet tgħid li l-Anness 2 kien ibbażat fuq id-dokumenti mqassma lil dan l-Istat waqt il-laqgħa tat-28 ta’ Lulju 2015 bejn l-OLAF u r-Renju Unit. Għalhekk, il-metodoloġija tal-OLAF kienet ġiet spjegata mill-Kummissjoni fl-opinjoni motivata tagħha fil-forma ta’ żewġ dokumenti mehmuża bħala l-Anness 7 mar-rapport OLAF ( 36 ) billi dawn id-dokumenti kienu ġew mehmuża wkoll mar-rikors quddiem il-Qorti tal-Ġustizzja.

123. Minn dan isegwi li l-opinjoni motivata fiha spjegazzjonijiet sħaħ dwar din is-sostituzzjoni, li fil-fehma tiegħi ma hijiex ta’ natura li tirrendi inkomprensibbli l-allegazzjonijiet magħmula kontra r-Renju Unit fl-opinjoni motivata. Għaldaqstant, ma jistax jiġi kkunsidrat li l-eżerċizzju minn dan l-Istat tad-drittijiet tad-difiża tiegħu ġie mfixkel.

124. Barra minn hekk, ir-Renju Unit isostni li d-drittijiet tad-difiża tiegħu nkisru peress li l-Kummissjoni ma rrispondietx għat-talba għal informazzjoni ddefinita mill-ġdid tagħha, indirizzata lill-Kummissjoni wara t-tressiq ta’ dan ir-rikors, jiġifieri s-7 ta’ Marzu 2019. Din l-allegazzjoni hija artikolata, essenzjalment, f’erba’ lmenti.

a) Fuq il-komunikazzjoni ta’ data relatata mal-kalkoli dwar il-prezz medju kkorreġut, il-prezz minimu aċċettabbli u t-telf stmat tar-riżorsi proprji

125. Permezz ta’ dan l-ewwel ilment, ir-Renju Unit jilmenta li l-Kummissjoni ma pprovditlux id-data użata għall-kalkoli dwar il-prezz medju kkorreġut, il-prezz minimu aċċettabbli u t-telf stmat tar-riżorsi proprji, u lanqas il-mezzi sabiex jifhem kif hija użat din id-data.

126. F’dan ir-rigward, għandu jiġi kkonstatat li, fir-replika tagħha, il-Kummissjoni tipprovdi tweġiba għall-mistoqsijiet li jidhru fit-talba għal informazzjoni ddefinita mill-ġdid relatata mal-kalkolu tal-prezz medju kkorreġut u l-prezzijiet minimi aċċettabbli kif ukoll stimi ta’ telf ta’ riżorsi proprji tradizzjonali. B’mod partikolari, hija tispjega li r-Renju Unit dejjem kellu aċċess sħiħ għad-data użata, partikolarment it-tniżżil “DL 53”, sabiex jikkostitwixxi l-prezz medju kkorreġut għall-Unjoni‑28 u l-istimi tat-telf ta’ riżorsi proprji tradizzjonali permezz tas-sit Theseus tal-JRC ( 37 ), billi dan l-Istat Membru għandu aċċess sħiħ għal dan is-sit sa mill-2010, sa fejn wettaq simulazzjonijiet fuq il-bażi tagħhom ( 38 ). B’mod iktar speċifiku, ir-rapporti li jidhru fl-Anness 7 tar-rapport OLAF ( 39 ), fl-ewwel lok, jispjegaw il-metodoloġija għall-kalkolu tal-prezz medju kkorreġut u tal-prezz minimu aċċettabbli, u, b’mod partikolari, it-“tindif” tad-data, kif ukoll l-istima tat-telf (jiġifieri d-differenza fil-prezz bejn il-prezz iddikjarat u l-prezz medju kkorreġut), fit-tieni lok, jipprovdu l-lista tal-prezzijiet medji kkorreġuti użati għal kull kategorija ta’ prodotti, fit-tielet lok, jagħtu ħarsa ġenerali lejn il-proċedura li għandha tiġi segwita għall-aċċess għall-prezz medju kkorreġut għall-Unjoni-28 fuq is-sit Theseus taċ-JRC, u, fir-raba’ lok, juru r-raġunijiet wara l-għażla li jiġi stabbilit il-prezz minimu aċċettabbli fil-livell ta’ 50 % fir-rigward tal-prezz medju kkorreġut. L-Anness 7 tar-rapport OLAF kien ukoll mehmuż mal-Anness 35 tar-rikors ( 40 ), u l-Kummissjoni rreferiet għalih fl-opinjoni motivata. Għaldaqstant, jidher li din id-data u dawn id-dokumenti kienu magħrufa mir-Renju Unit u setgħu jippermettulu, jekk meħtieġ, li jirriproduċi l-kalkoli magħmula mill-Kummissjoni. Barra minn hekk, fir-rigward tal-volumi ta’ merkanzija sabiex jiġi stmat it-telf ta’ riżorsi proprji tradizzjonali, ir-Renju Unit talab kopja tad-database Sorveljanza 2 kollha użata sabiex ikun jista’ jikkalkola dan it-telf hu stess. F’dan ir-rigward, kif ġie spjegat mill-Kummissjoni, din hija database li żviluppat din l-istituzzjoni, li tiġbor flimkien data li tirrigwarda, b’mod partikolari, il-volum ipprovdut mill-Istati Membri nnifishom. Għalhekk, fir-replika tagħha, il-Kummissjoni spjegat li din id-data kienet ibbażata esklużivament fuq data tal-importazzjoni trażmessa mir-Renju Unit lis-servizzi tal-Kummissjoni u sempliċement irreġistrata f’din id-database ( 41 ).

127. Fil-kontroreplika tiegħu, ir-Renju Unit jammetti li l-informazzjoni mogħtija mill-Kummissjoni fir-replika għamlitha possibbli li jiġu ssodisfatti ż-żewġ talbiet għal informazzjoni. Madankollu, huwa jikkritika l-komunikazzjoni tardiva tagħha. F’dan ir-rigward, fid-dawl tal-ispjegazzjonijiet esposti fil-punt preċedenti, għandu jiġi nnotat li l-mod li bih il-Kummissjoni kkalkolat il-prezz medju kkorreġut u l-prezz minimu aċċettabbli u dak użat sabiex tistma t-telf ta’ riżorsi proprji tradizzjonali ġew trażmessi lir-Renju Unit (u, għalhekk, huwa magħruf minnu), kif jidher mill-ispjegazzjonijiet fl-Anness 7 tar-rapport OLAF. Għalhekk, ma jistax jiġi kkunsidrat li l-informazzjoni dwar ir-risposta tikkostitwixxi informazzjoni ġdida.

128. Għaldaqstant, peress li d-data użata mill-Kummissjoni kienet ta’ dokumenti aċċessibbli għar-Renju Unit, sa fejn hija spjegat, qabel u matul il-kawża preżenti, il-mod li bih dan l-Istat Membru seta’ jkollu aċċess għal din id-data u jirrikostitwixxi l-kalkoli li għamlet, għandu jiġi kkunsidrat li l-informazzjoni kollha mitluba mir-Renju Unit fit-talba għal informazzjoni ddefinita mill-ġdid tiegħu dwar il-prezzijiet medji kkorreġuti għall-Unjoni-28, tal-prezzijiet minimi aċċettabbli u tat-telf ta’ riżorsi proprji kienu diġà aċċessibbli għalih.

b) Fuq l-informazzjoni relatata mal-kalkoli magħmula għas-snin 2011 sa 2014 fuq il-bażi tal-avviżi ta’ ħlas C18 Snake

129. Permezz tat-tieni lment, ir-Renju Unit jilmenta fil-konfront tal-Kummissjoni, fir-risposta tiegħu, li ma setax jaċċedi għad-data kollha meħtieġa għad-difiża tiegħu billi d-dikjarazzjonijiet doganali ta’ qabel l-2014 kienu nqerdu, sa fejn dawn jinżammu biss għal erba’ snin. Barra minn hekk, bit-talba għal informazzjoni ddefinita mill-ġdid tiegħu, ir-Renju Unit talab informazzjoni relatata mal-kalkoli mwettqa għas-snin 2011 sa 2014 mill-Kummissjoni.

130. Issa, għandu jiġi rrilevat li, bħala anness mal-kontroreplika tiegħu ( 42 ), ir-Renju Unit ipprovda lill-Qorti tal-Ġustizzja b’tabella bit-23 avviż ta’ ħlas C18 Snake li ħareġ, kopji ta’ dawn l-avviżi u spreadsheets li fihom il-kalkoli li uża. Għalhekk, l-eċċezzjoni ta’ inammissibbiltà mqajma dwar l-informazzjoni relatata mal-kalkoli magħmula għas-snin 2011 sa 2014 fuq il-bażi tal-avviżi ta’ ħlas C18 Snake ma tistax tirnexxi. Barra minn hekk, sa fejn ir-Renju Unit jipprova jikkontesta l-validità tal-kalkoli magħmula mill-Kummissjoni fuq il-bażi ta’ dawn l-avviżi ta’ ħlas, huwa jfittex, fir-realtà, li jpoġġi fid-dubju l-evalwazzjoni tal-Kummissjoni fir-rigward tat-telf ta’ riżorsi proprji tradizzjonali relatati ma’ dan il-perijodu. Madankollu, kontestazzjoni bħal din sejra tiġi eżaminata fil-kuntest tat-tieni motiv f’dan ir-rikors dwar in-nuqqas ta’ twettiq ta’ obbligu taħt id-dispożizzjonijiet relatati mar-riżorsi proprji tradizzjonali u mal-istima tagħhom.

c) Fuq l-għarfien tal-prattiki ta’ Stati Membri oħra fir-rigward tal-użu tal-metodoloġija tal-OLAF

131. Permezz ta’ dan it-tielet ilment, ir-Renju Unit jixtieq ikun jaf il-prattiki tal-Istati Membri l-oħra fir-rigward tal-użu tal-metodoloġija tal-OLAF bħala għodda ta’ analiżi tar-riskju, bil-ħsieb li jitwettqu (jew le) kontrolli qabel l-isdoganament.

132. F’dan ir-rigward, għalkemm analiżi komparattiva tal-imġiba ta’ Stati Membri oħra tista’ tkun ta’ intere